text:
时间:2017-05-28 11:24:49 来源:德宏团结报
Ahkon go dodap na wanmang makau ko labu sa gakang dung nga u ai, gakang magang madi ai labu ko na salu go alun rai mong she mong nga ai. Ahkon a ganu go nhku gahkrang let: “Ningdang jit byep ganu nang go mani sha alum nga in di nna lam kau ya sai yup ra ko mana ajit bai hte byep apup ton sai rai nga ndai nre ni? Ama nang hpe go hpa hkyi wa tam jo yang she ajit n byep mat na ndai kun!” Ahkon a ganu go ajop let shi a dinghku bungli galo kyin hkom nga u ai.
Ahkon a ganau Abrang yan Alu go nhka lam ko nna nhku de abo sha shakra bang dat nna “Jit byep ganu, jit byep ganu!” nga maron let gagat atun mat wa masai, Ahkon go ganu e pot ai pyi ram nga yang, ganau yan sha mung bai roi rai nna, shi pyi go shana yup wa yang ahka mung n lu, yup na shong e da ajit ji kau nna she yup wa yang mung, shi hkrai ndum ai she yup ra ko ajit tat bang kau kau rai nna, gaya ai hte masin pot ai hte rai nna, shi hkrai pyi adot si mat na zon nga hkra pot ai ja e, dap hpun ko na wan mahtong chyinghka lam de hta shapyen bun dat nu ai, rai tim ganau yan hpe go ganang hkra lu na, shan go adik nga let jau jau hprong mat wa masai.
Masha ni tsun yang ajit byep ai ni hpe wa jit shabong jo sha kau yang mai ai da nga nna, Ahkon a ganu go gat hkan wa shan dut ai ni ko wa jit shabong mung grai sa hpyi mari jo, nta wa sat jang mung wa jit shabong la ju jo jo rai yu sai. Raitim, Ahkon go gate mi mung n mai wa ai shana shagu yup ra ko ajit ji hpyin-ya bang kau kau rai u ai, dai rai nna, ganu e dangkang pyi gade lang she gahpret jahkye ya, gade lang she nta masha yong e jom ashu roi shapye ai hkrum sha yu nu ai.
Dai hpot go laban jahpot rai nna, jong nsa ra ai majo, Ahkon labu lu rot gakang ai rai nga u ai, la ma shawoi jahpot rai yang go jong sa wa tin nna labu galoi n rot gakang jahkun la, galai mung n galai bu re jong de gagat dumbri mat wa wa rai u ai, hkrak tsun ga nga yang, shi galai na labu mung nau n lu, bai nna gaji ko nna ajit nau byep man sai re majo, labu galai bu la na mung n chye u ai, labu galai bu jang nta masha ni ajit byep ai re chye kau na mung grai hkrit u ai. Loi sha madi ai go jong lam ko gagat gumtong kau jang chyahkring nrai yang kang hkun mat sai, rai tim lama nhtoi mahka e byep ai rai yang go, jong lam hkan gade gagat tim, alawan n chye kang hkun mat ai hta n-ga, jong gok ko jit hkang ahpu in nga ai labu hpe man de gayin bu kau nna jahpot tup no sa dung nga ra ra rai u ai.
Ahkon a labu hku na salu mong ai go yu magang yom mat wa nu ai, masop yu yang gachyi chyi bam bam sha nga mat sai, shi go shinggan de sa gasup mayu si nna, labu n kang hkro ai hpe lau ndot wa nu ai.
Ahkon a ganu go masin sha lun ngu, uhkai yan nu ni hpe rong ton ai uro hpe “U ndai rai yang mai na sai.” Nga myit let, uro mahka ko magap mara ton ai hpun pyen chyahtat la gabai kau dat ai hte, u ganu shong gumhton pru wa sai, shi ko u gasha ni bai hkan pru wa hkyem sai. U ganu go, uro shinggan e akruk akrak nga gasha ni hpe lau pru wa marit nga, uro grup yin singko sharen lang nna gayin she gayin tau ta nga u ai. U gasha ni bai rai jang go nau no gaji ai re nga yang she, pyen yu yang, uro mahka ko pyi n du ai bai hkrat yu wa mat mat rai nga ma ai. Dai shaloi, Ahkon a ganu go “Shoi! Ujot gasha nanhte go e, shade de ntai ai go!”Nga let, uro hpe gang galau dat ya nu ai, shaloi she uhkai gasha ni go lam she n hkrup in rai, uro mahka hku shachyat pru mat wa masai. Ahkon a ganu go dai uro hpe hta la nna, yu yu yang gata de u shannu ni hte ni bang ton ai uhkyi go tsom ra rong nga ai, rai tim u ganu a hkyi tong gaba langai lahkong mi to ai ko jan nna u hkai gasha ni a hkyi chyom go gachyi chyi sha lo ai hkrai re majo, uhkyi son ya lu na zon pyi grai n rai nga ai. U ro dai go loi no ningnan nga ai, u ro shinggan maga de mung u ni u hkyi hkumpret ni achya shakap ton ya nga ai, rai tim, dai go hkro mat sai go re. Ahkon a ganu go ganing rai yang rai le, uhkyi loi sha kap ai go kap u ga, Ahkon ajit byep ai sha mai jang rai sai nga myit let, uro hpe nhtang hku aga ko lahkong masumlang hta ahpu dat yang, u ganu a hkyi hte u gasha ni a hkyi go aga e ze rai to jong nga sai, rai tim ma hkra go n lu ahpu shapro kau nga ai, uro gata de ahkyi gatsing grai no kap nga ai.
Ahkon a ganu go uro dai ko Ahkon a gawa singga wa na nga nna shit ton ai lasa pali langai hpe pali numhtan ko nna “Sot” nga hkra gang sho la nna, shingnoi singga ko jinghpa hpa ai zon di hkra jinghpa hpa ton nu ai. Shi go ya hte mare na hpa mung la chye la ai Chyazen Ko hpe Ahkon shana yup yang jit tat tat re hpe wa shabong mung tam jo yu, gashung nna rai do ngu shani yup-ra nba hpe jan mahkon she rim bang hkra hkra di lam shalum ton nna shayup yu tim ajit sha abyep nga ai ngu sa tsun dan yang, Chyazen Ko go: “He, Ahkon a ganu e, hka hku de uro ko wan mahtong bang nna, Ahkon hpe shagun nna n shachyut yu ndai wa rai?” Nga ahpoi in hkap ngu dan nna, Ahkon a ganu go: “Mai a ni rang Chyazen Ko?” Ngu san u ai.
“She mai lo!” Chyazen Ko grai rai dum ai zon rai let tsun u ai. “Nang nye ga n kam yang go wa chyam yu su le e!”
“E Chyazen Ko rang, ngai sha Ahkon go gaya la ai hte matse la ai hte re wa, uro go ganang sa kam gun gagat ya na lo e.”Ahkon a ganu tsun ai.
“Ahkon a ganu mana e, masha ni go dai gaya pot pot kau shangun jang she ajit n byep mat ai da le e, singtsi sha wa ningsha jan shade chye gaya chye pot nga yang, akam sha no rai re nga ai, masha ni go dai ajit byep ai ni hpe galang mi shingdi gaya pot pot kau shangun jang she ya hpang de gaya mat nna ajit n byep mat ai she re go, nang n kam yang go she wa chyam yu u e, hkrak sha mai mat na ra ai.”
Ahkon a ganu a na hta Chyazen Ko tsun ai ga ni pa pa no rong nga ai, shingrai, shi go uro ko jinghpa shakap ton nna, majan ong ai ni a ong dang nsam sam lang nna nhku de wan mahtong bai hta mat wa sai.
Ahkon go ganu wan hkut mong mong re wan mahtong hpe uro ko sa bang ai hpe nhpa wa sa galip sat nu ai kun ngu yu yu na matu gagat hkrat wa yang she, Ahkon a ganu go Ahkon hpe arai bong bang ton ai alit hta sharot shagun ai zon di uro hta shagun dat u ai. Ahkon go nu ndai go mana wa sai rai kun, ngai hpe me ning re uhkyi gaman man san ai uro hta shagun ai go, uro ko wan mahtong bai bang re go, nan mana mat jo sai nga myit let: “Hpa rai ngai hpe uro shagun ai re e!” Nga maron let pali jinghpa malan jakrat kau ya nna hprong mat wa nu ai. Ahkon a ganu go majon nchyi ngu hkan shaga la nna, uro gun shangun nna hka hku de shachyut kau dat jang Ahkon shana ajit nbyep sai nga asong she bai asong di jang, Ahkon go myit n pyo dik let ganu hta shagun ai uro hpe n malan jahkrat kau ya nu ai. Ahkon go uro hta wan mahtong lahkong hpe n-gu adang mi dang gun ai zon she nga mat sai, ganu go shi a hpang ko “Gagat u, lau gagat u lo!” Nga hkan she hkan shachyut nga tim, Ahkon go madat ya ai n rai, lapop a nta gun gangai hpa hpa she rai mat nu ai. Tsom mari hka singkrang gata ko gangai du ai hte, hka singkrang gata hku galang mi bat di gayin la ai hpang, Ahkon a ganu go: “Ya nta de nhtang wa saga!” Nga tsun dat ai hte, A- hkon go ganu a man ko uro wa malan ja- hkrat kau da ya nna nta de ahkum singgu hprong awui mat wa nna, labu palong hta uhkyi kap jo sai ngu ma ma ro galai kau nu ai.
Dai shaloi manap ja jan go shani rai mat wa sai rai nna, uro ko na wan mahtong lahkong go ajan shingkang e shingrau nna, chyi nga tim, tsit mang tsit mang re sha she mu mat sai. Ahkon a ganu go uro ko no bang ton yang uro chyi hkru wa na tai nna, wan mahtong sho lang, uro hta lang rai ta maga mi de lama ma lang nna nta de bai nhtang wa nu ai. Shi hkrai sha Chyazen Ko tsun yang go uro hpe nta du hkra bai gun nhtang wa shangun she nga ai wa, ya ma yau ndai nlo ga ko me uro gabai kau da nna me ahprong mat wa ai go, he ganing nga tim hpa n tai mat na sai ngu myit let, Ahkon hpe aga shaga n madat ai nga matsa let nta de wa nu ai.
Dai shana yup wa na shong e, Ahkon a ganu go, Ahkon hpe ajit sa ji kau nna yup shangun u ai.
Ahkon a yupmang de ajit ji mayu yu ai wa ganang mi ji dat sana ngu dung bang wa yang mung, masha chyu nga nga la la rai nna, tsom mari sha nam gachyi mi tu ai ko du yang, ang sha-a sha masha n nga nna, shi go shanglot lu ai zon nga hkra ahpre ngu ji dat nu ai. Ajit ji magang shi a hkum gahpa npu ko du hkra lum wa nna dum dat yang, ajit jit go gahpa npu ko du hkra madi hpun -yang jong nga sai.
Ajit bai hte ji bang kau nna Ahkon a ganu go...


c: text/html

text:
May 29, 2014 ya shani 7:00pm ten ram hta lahta Sam Mung KIA Masat (4) Dap Ba npu Dap Dung (36) ginra Mung Ya, Na Sang kaw Myen Dap Nu Tat-M-(88) kata na mying nchye shi ai hpyen hpung n-gun (100) daram hte tinang KIA Dap Dung (36) ni gasat poi byin ai lam shiga na chye lu ai.
Ndai gasat poi hta Myen dap maga na Du (1), Tsa Zen "Sergeant" (1) hkala nna marai (2) si ai lam shiga na chye lu ai. Tinang KIA dap maga na gaw hpa nra ai lam shiga na chye lu ai.
MYEN HPYEN N-GUN JINGHPAW MUNG DE MATUT MANOI DU NGA
May 29, 2014 ya shani 8:40pm ten ram hta Wunpawng Mungdan KIA Masat (2) Dap Ba npu Dap Dung (11) ginra Wan Leng lam "Mho Nyin" de na lung wa ai Wan Leng gawk (4) tup hta Myen tai hpyen n-gun (120) daram jawn nna Myitkyina M.P.Hk Taing daju de shang mat wa sai lam shiga na chye lu ai.
May 28, 2014 ya shani 10:00am ten ram hta KIA Masat (2) Dap Ba npu Dap Dung (11) ginra de Lawu Myen mung "Irrawaddy Taing" de na lung wa ai Myen tai hpyen hpung n-gun (150) ram gaw Wan Leng Gawk (5) tup hta jawn nna Myitkyina M.P.Hk Taing daju de shang mat wa sai lam shiga na chye lu ai.
KIA DAP DUNG (8) NA "MKM" NI MYEN TAI HPYEN NI HPE BAWM HTE HKAP GASAT, MYEN SI HKALA LAM NGA
May 29, 2014 ya shani 3:30pm ten ram hta lahta Sam Mung KIA Masat (4) Dap Ba npu Dap Dung (8) ginra Muse hte Nam Hkam lapran "Asia World" gate makau kaw mying nchye ai Myen tai hpyen ni lai wa ai kaw tinang KIA MKM ni Bawm (1) hkap adem bun dat ai hta Myen marai (3) si nna marai (6) hkala hkrum mat ai lam shiga na chye lu ai.

robotstxt: allowed

filter: keep


text:
Tai hpyen wa a htu shadut majan hta sunglang ai mahkrai ni hpe chyahkring chyahkra gan jahten ya ai gaw hpyen masa hku nna hkap shingla ai lam re ngu chye na ai lam ''mung shawa'' myit su langai tsun ai.
Myen hpyen dap gaw Shawnglawt Asuya Uphkang ginra Masat (1) DAPBA ginra de jahte tam htu shanut htim,hpang wa ai re.
Hpyen majan hpe mai byin ai daram koi yen mayu ai majaw, tinang maga hku nna
1. 2018 January praw 8 ya shani kawn Shingkap Bum kawn gan yen da ya sai,
2. 2018 January praw 16 ya shani mung Mali Yang Post hpe gan yen da ya sai ,
Raitim, Myen Asuya hpyen dap wa gaw matut nna je hpre jahte tam ding yang re nga ai.
2018 ning January shata praw 19 Ya shani Mali Yang Sinpraw hkran maga de na mung shawa hpyen yen ni shanu shing byi nga ai Maduk Yang hpyen yen dabang kaw laknak kaba ni hte 60 lang gap sharu bun ai lam ni galaw ai.
Dai hpang Myen hpyen dap gaw Mali hka matut mahkai lam ni hpe pat kau nhtawm,Myitkyina – Sumprabum – Putau maw daw lam ni hpe wang lu wang lang jai lang nna,
Tinang Shanglawt Asuya uphkang ginra the shawng lam post ni hpe n-gun dat htu shanut htim gasat hpang wa sai .
Dai zawn re ai myen asuya hpyen man hpe hkap shingla,shingdang kau lu na matu ,
Zanan Hka Mahkrai ni hpe hpyen ni lai nmai na matu loi li gan jahten kau ya ai lam re ngu chye na ai lam buga myit su langai shana wa ai.
MLH


text:
Zup ai shara ndai,
Jinghpaw Wunpawng a masin salum
Nhprang sut rai ni mung hkum.......
Ndai shara hpe dut sha na maw
Mungkan masha yawng nan n hkraw
Gumsan Magam wa myit sumru
N mai byin sai lam sawn lu
"Jahkring sai" ngu ndau shabra
Gumsan Magam a aming tara
Mungdan sha ni kabu gara
Mali -Hpungmai mazup grin lu na........
6-3- 2012 hta na lu ai shiga,
Dingwa wuhtawng hte pungding gayat ya ai zawn nga
Maga mi de gaw simsa lam hkrai zawzang
Mare masha hte Mama hpe gaw sa rim magang
Ndai manghkang shabyin ai kadai?
Gumsan wa hta grau ai nga ang sai
Rim na aming jaw ai wa gaw,
Mungshawa a hpyen wa nan she rai law!
Mungshawa sindan pa hte tingnyang de hkroi
Tinang a lit hpa re pyi garai n chyoi
Lup kau sai mang hpe hpa rai alai?
Manga ning ladaw n hpring lu na hpe tsang ya de ai....
Ja Zin Htoi


text:
Myitkyina-Manmaw lam ntsa, Gang Dau Yang mare a sinna maga, Wunpawng Mungdang Shanglawt Hpyendap KIA uphkang ginra kata hpyen masa shamu shamawt lung wa ai Myen asuya hpyen hpung hpe KIA hpyen hpung ni July praw 7 ya shani bawm hte hkap gasat dat sai re.Gang Dau Yang mare a sinna maga KIA Dap Nawng, Dapdung 253 makawp maga ginra Seng Mai kahtawng maga de shang shamu shamawt lung wa ai Myen hpyendap Hk.L.Y 63 hpyen hpung hpe hkap gasat dat ai re lam, KIA shawnglam shiga lawk kaw nna chye lu ai re.
Bawm hte hkap gasat ai hta Myen hpyen la 2 si nna, 8 hkala hkrum wa sai re lam KIA maga kaw nna chye lu ai.
April shata NLD asuya n’nan lung wa ai ten kaw nna, Myen hpyendap gaw Jinghpaw Mungdaw sinpraw hkran, Myitkyina-Manmaw lam hte Mali Hka lapran KIA dap ni hpe ye jasan kau na majan masing hpang wa ai majaw, dai ginra mayan shani shagu ngu na wuhpung lahkawng dap lapran gasat gala majan byin nga ai lam re
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Monday, November 10, 2008
KA DAI HPE MARA NGU NA?
Tsaw ra ai Chyurum Wun Pawng Myu sha ni e, dai ni na nhtoi hta anhte a Wun Pawng Mung Daw, Mung Dan wa hpa ni byi ma wa sai ta? Moi anhte a Jiwoi Jiwa ni du daw sai hkaw nna makawp maga wa ai Wun Pawng Mungdan wa ya dai ni gaw Madu Myu Sha ni akyu nlu ja shawn, nlu jai lang ai sha Mai Gan myu sha ni chyu madu tai nna shalau sha mat ma wa sai hpe anhte Mung madu, Sut madu ni gagw dum nga ga ai kun?
Wun Pawng Mungdan, Maw Ga ginra de pru ai Ja Lungseng hte n hprang sut rai ni htum ma mat sai, Jiwoi Jiwa ni a prat kaw na Yi hkyen sha wa ai Bum maling ni mung dai ni krin ma sai, Jiwoi Jiwa ni ntsin ja lu, nga, katsu hkwi sha lai wa sai Hka shi hka nu ni mung dai ni gaw yawng hkun hkraw mat sai, Jiwoi Jiwa ni shan gap sha ai maling hkan na shu shan ni mung dai ni gaw ganang de du mat ai pyi n chye kau dat sai, Moi Jiwoi Jiwa ni manu shadan kawn da lai wa sai Mali Hkanu mung dai ni na nhtoi hta gaw Maigan chyasam amyu n dai hku she shalau ashap sha taw nga ma ai le,
Posted by htingnaikkachin at 3:42 PM
Labels: About Kachin Land
No comments:
Subscribe to: Post Comments (Atom)


text:
Chyum Laika ni hta nna, nanhte htani htana asak lu la na re ai, nga nna myit myit dai majaw, dai laika ni hta mahtai hkan sawk yu yu rai myit dai: Dai laika ni nan nye a lam sakse hkam nga ai: Dai re ai mi , asak hkrung ai lu la na matu nanhte gaw ngai hpang de n sa mayu myit dai. (Yawhan 5-39-40)
Good girls go to heaven, bad girls go everywhere nga ai English ga na ga ai. Kaja ai masha sumsing lamu mungdan de du na ngu ai gaw majoi mi shadu ai she re. Hpa majaw nga yang kaja ai masha shagu sumsing lamu mungdan de shang lu na n rai. Karai Kasang a kasha ni sha sumsing lamu mungdan hpe sali wunli hkam la lu na rai nga ai. Nkau mi gaw, chyum laika na Lazaru hte saahti wa a ga shadawn hpe la nna, sutgan lu su ai ni sumsing lamu mungdan de n shang lu na, matsan ai ni sha shang lu na nga nna myit la chye ma ai. Nkau mi gaw, sutgan lu ai shabrang wa hpe shi a sutgan dut kau nna, matsan mayan ni hpe gam jaw nhtawm, Madu Yesu hpang de hkan na matu shaga ai shaloi graai yawn ai hte nhtang mat ai majaw sutgan lu su ai ni sumsing lamu mungdan de shang na hta gawla-uk mahtang samyit na hku lai na grau loi nga a hka! ngu tsun ai hpe la-kap nna, sutgan lu ai arang madu ni sumsing lamu mungdan de n lu shang na re, nga lachyum hpyan la chye ma ai.
Karai Kasang a sumsing lamu mungdan de shang lu na matu sutgan lu su ai, matsan ai hte n seng ai. Kaja ai, n kaja ai hte mung n seng ai. Mahte 5:3 hta,"Wenyi hta matsan mayan rai nga ai ni gaw, A lu ma ai; Kaning rai nme law, sumsing lamu a mungdan, shanhte a mungdan rai nga malu ai," ngu ai gaw Zake zawn sutgan law law lu su nna wenyi hta matsan mayanghkrum nga ai masha ni hpe tsun mayu ai rai nga ai. Wenyi hta matsan mayan hkrum ai hte ja gumhpraw sutgan matsan mayan hkrum ai kaga ga re ai hpe chye na ra ai. Ja gumhpraw sutgan matsan ai gaw sumsing lamu mungdan de shang na lakmat, passport hte visa ngu n mai myit la ai.
Sutgan lu su ai saaahti langai mi, shing n rai, arawng aya kaba ai masha langai mi a lam na yu ai hte mu yu ai, n bung ai. Dai myitsu wa hpe mu yu ai hte shi hpe chye ai mung n bung ai. Dai wa hpe chye ai hte chye hkat ai mung n bung ai. Dai wa hte chye hkat ai lam hte hkau hkau ai n bung ai. Dai wa hte hkau chyap ai lam hte dai wa a jinghku majing tai ai mung garai n bung ai. Dai wa a jinghku kaja tai ai hte dai wa a kasha tai ai mung garai n dang bung madawm ai. Sutgan lu su ai wa, shing n rai masha kaba langai mi a sutgan salai wunli hkam la na wa gaw shi a kasha rai nga ai. Kaga masha ni kade kaja tim, kade myitsu tim, kade hpaji chye tim, kade kung hpan tim, kade tsawm htap tim, kade mying gumhkawng tim, mungkan masha ni a matu akyu rawng magam bungli hta kade daram daw jau tim, dai saahti wa, dai du kaba ai dum nta sutgan hpe sali wunli hkam la lu na n rai. Masha nkau mi Karai Kasang a lam n na yu ai. Masha nkau mi Karai Kasang a lam chye ai. Grai chye ai. Mahattma Gandhi mung Yesu HKristu a lam grai chye ai. Hkristan ni a arawn alai hpe n kam yu ai majaw Hkristan n tai ai nga ma ai. Madu Yesu prat na masha nkau mi Madu Yesu hpe grai chye ma ai. Rau nta e kaba wa ai kanau kajan ni Madu Yesu hpe kahpu ba langai mi hku grai chye ma ai. Hparishe, Sduke, Chyum Laika ka sara ni, Herod hkawhkam, Pilat hkawhkam ni Madu Yesu hpe mu yu ma ai. Chye mung chye nga ma ai. Masah nkau mi Madu Yesu hte hkau chyap ma ai. YudaIskarut gaw Madu Yesu hte masum ning chyen rau hkawm rau sa lai wa sai. Madu Yesu hpe chye ai ni, n chye ai ni, hkau chyap ai ni, rau hkawm rau sa ai ni law law masha kaja ni rai ma ai. Chyum laika grai chye ai ni lawm ma ai. Chyum laika ningkrin ni lawm ma ai. Grai matsan ai ni lawm ma ai. Shanhte yawng hte wa sumsing lamu mungdan de shang lu na ma ni?
Karai Kasang a sumsing lamu mungdan hta shang nna sali wunli hkam la lu na matu, Karai Kasang a kasha tai ra ai. Dai lam hpe Karai Kasang gaw Kasha shingtai Madu Yesu Hkristu hku nna ahkaw ahkang hpaw da ya ai. "Shi a amying ningsanghpe kam sham ai ni ngu ai, shi e hkap la mala ni hpe, Karai Kasang a kashu kasha tai lu na ahkang shi jaw mu ai. Dai ni gaw asai hte shaprat ai ni n rai, hkum shan a myit hte mung n rai, masha a myit maw ai hku hte mung n rai, Karai Kasang e shaprat ai ni she rai ma ai,"(Yawhan 1:122-13). Hanson gale ai Jinghpaw Chyum Laika hte Karai Kasang a kashu kasha ni ngu nna ka da ai. English Chyum Laika hta gaw children of God (Karai Kasang a kasha ni) ngu nna ka da ai. Gaja wa n ga yang, Karai Kasang gaw kashu lu ai n rai, yawng gaw Madu Yesu hpe hkap la kam sham nna Karai Kasang a kasha ni hkrai re ai lam Billy Graham tsun shadum ai.
Madu Yesu gaw anhte hpe jep ai tara kaw na shalawt dat saai majaw, anhte gaw sali wunli hkam la ging ai Karai Kasang a kasha ni tai wa ai lam, kasa Pawlu mung ka da ai(Galati 4:7). Gaja wa nga yang, Hkristu a marang e anhte gaw Karai Kasang bau la ai kasha ni(adopted children) tai nna, Hkristu hte rau sumsing lamu mungdan sali wuli hpe jawm hkam la ging ai ni tai wa saga ai (Roma 8:17).
Dai ni mungan ntsa e, Madu Yesu hpe n chye ai ni masha kaja grai nga nga ma ai. Dai ni gaw Hkristan ni hta grau myitsu nna, grau kaja ma ai. Mungkan shinggyim masha ni a matu akyu rawng ai magam law law hta grau ap nawng daw jau lu ma ai. Karai Kasang a mungga mung Hkristan ni hta grau chye ma ai. Moi na Hparishe, Saduke ni hte Chyum Laika ka ai sara ni mung Karai Kasang a mungga hpe shani shagu sawk tam ma ai. Rai tim, dai chyum laika ni hta tsun da ai Madu Yesu hpe shanhte n kam sham, n hkap la ma ai. Madu Yesuhpe hjkap la ai wa gaw, Karai Kasang a chyeju san san hte Karai Kasang a kasha tai lu ai majaw, sumsing lamu mungdan de shang lu na rai nga ai.
Nang gaw, Karai Kasang a lam n na yu ai wa kun? Karai Kassang a lam soi sam na yu ai wa kun? Karai Kassang a lam grai chye ai wa kun? Karai Kasang hpe mu yu ai wa kun? Karai Kasangh te rau hkawm sa yu ai wa kun? Karai Kassang a jinghku kun? Karai Kasang a kasha kun?....
(Rev. Dr. LC KhaLum)


text:
GINJAW MYU SHAYI KOMITI NI N GUM LA MA SHAPAN JAWNG DE SA GARUM
Labels: Jinghpaw Mung Shiga
3 comments:
- Jatawng Naw said...
-
Grai kabu chyeju dum nga ga ai. Anhte WP myusha ni a ningbaw ningla sara/saranum kaba ni tai wa na ni, anhte a myit mada lam ni rai nga ai ma ni hpe sa zinlum gawanya ai ni sharin shahpat ya nga ai hpu nau na ni yawng hpe grai shakawn ai. Karai Kasang kaw na grau ai machye machyang hte ngwipyaw kabu gara ai lam lu la mu ga law.
- October 1, 2012 at 3:25 PM
- Anonymous said...
-
Ndai zawn galaw ai lamang hpe mu nna grai n,gun lu ai. Anhte Wunpawng Jinghpaw ma ni hpe grai garum lakawn garum ra shi ai. Shanglawt jawng ni hpe grau madang tsaw ai hku lu sharin ya jang she, anhte myu sha ni galu kaba wa na re. Ja gumhpraw ni grai ra ai. Jawng ni hpe mung grai htap htuk, Nampan ni hkai shatsawm tawn rai, anhte a jawng hpe grau tsawm tsawm ai hku galaw wa lu hkra mung grai ra shi ai ngu n,gun jaw let.
- October 1, 2012 at 7:59 PM
- Hkun Awng said...
-
Tsaw ra Manang Ah Nang Seng, Grai arawng la let grai mu kabu ai yaw. Anhte Manang ni yawng jawm galaw yang gaw n-awng dang na lam hpa nnga sai yaw. Shakut ga, Shaja da ga. Awng dawm ahkaw ahkang lu maw sai. Tut nawng e myit dum let akyu hpyi ya nga ai yaw.
- October 2, 2012 at 4:36 PM


text:
21 February 2010
Malaysia mungdan Kuala Lumpur mare kaw "Taxi" jawn na rai yang sadi ra na lam ni
1. TAXI kata de rai n-shang shi yang, shawng nnan mawdaw numbat (number plate) hpe galoi mung yu matsing da u.
2. TAXI shagu hta ka mara tawn da ra ai TAXI gawt ai wa a mying, mawdaw numbat, hkringdat (Driver’s ID) ni hpe galoi mung shawng yu matsing la da u.
3. Kaning re ai masa lam ni hta mi rai rai, TAXI gawt ai wa hku nna kaga hkrun lam hkawm masha (passenger) langai mi hpe bai nmai kahtap htaw la shangun ai. Lama wa TAXI gawt ai masha ni dai zawn galaw wa ai rai yang, hkrat ang ai hte hpe jaw kau nna yu mat na hku di u.
4. Mai byin ai rai yang, tinang shingtai hkrai TAXI jahkring jawn ai lam hpe koi yen u.
5. Bungli aten (office hours) a hpang hkan e rai yang, grau nna sadi maja let hkawm sa u.
TATUT MABYIN
04 January 2010 shana de 6:45 pm grup-yin hta num kasha langai mi ‘Wangsa Maju LRT Station’ kaw nna shi nga ai nta de wa na matu TAXI jahkring jawn ai.
Dai lam matu kaw sha naw du yang, wa lam bung na zawn re ai La langai mi hpe TAXI gawt ai wa bai kahtap nna htaw la ai. Masa lam ni hpe yu yang, ung ang na zawn re ai lam ni nre ai majaw, hkrit tsang hpa, ru tsang hpa, kaba langai mi shi kaw du hkrum hkra wa na re lam hpe n-tsen tawn ai lam mung tsep kawp nnga nga malu ai.
Shi nga ai lawk de magaw shang wa ra na lamgaw langai mi kaw magaw shang wa na matu TAXI gawt ai wa hpe tsun ai shaloi, dai TAXI gawt ai wa gaw lam shut masu su nna kaga maga mi de magaw shang mat wa nga yang, dai kahtap htaw la hkrum ai La wa gaw “shi a nga shara makau de nan du wa nga sai re majaw, shi hpe mahtang she shawng wa sa kau sanit” nga nna tsun ai. Ndai lam hpe TAXI gawt ai wa mung grai si mani ai hku nna dai num kasha kaw ahkang hpyi ai lam hpe dai num kasha mung ‘OK’ ngu dat ai. Dai num kasha shi nan mung mai kaja ai magam bungli langai mi hpe galaw dat sai hku nna sha sawn la nga ai.
Wut shakum tsaw kaba ni hte kum shinggrup da ai ‘TV3 Academy’ makau na masha nga lawk (housing area) ni htum ai shara de du ai hte rau dai ‘passenger’ La wa gaw mawdaw chyinghka ni yawng hpe ‘locked’ galaw kau nna shingdu de mung kalang ta hkrawt rai gayin wa nna dai num kasha a du kaw n-hkyi (knife) hte madi da ai. Dai num kasha hpe baw gum da shangun nna gumhpraw $200 hte hpawn shi a hkum hta kap ai Ja rai ni yawng hpe mung raw la kau ya ai. Dai hte hte sha myit n-dik shi ai majaw, kahtap nna jahkrit shama di n-htawm ‘May Bank (Jalan Setapak)’ de woi mat wa nna, ‘Bank Account’ hta rawng ai gumhpraw ni yawng hpe mung shaw la kau ya ai. Ndai mabyin byin ai aten gaw shana de 7:30 pm grup-yin hta rai nga ai.
Rawng marawng gumhpraw ni hpe shaw la kau ngut ai hpang, dai num kasha a ‘ATM Card’ hpe TAXI gawt ai wa bai n-htang jaw ai. Dai hpang ‘Tasik Titiwangsa’ a shingdu maga de mawdaw hpe gawt dumbri mat wa nna, “kaga TAXI hpe mahtang la jawn la nna nta wa na hku di u” nga tsun nna gumhpraw $10 jaw let dai num kasha hpe mung dai kaw jahkrat kau da ma ai.
Lai wa lai sa masha ni hpe bai karum hpyi na matu dai num kasha mung tsam mari tsam mara rai shakut hkawm pru wa yang she mawdaw lam kaba (main road) de bai du wa lu ai lam rai nga ai zawn, ndai mabyin a majaw dai num kasha mung grai kajawng htap lap, kahpra, nga ai lam mung rai nga ai. Dai hpang Pyada Dap (Police Station) de sa nna ‘report’ galaw ai shaloi she dai num kasha mung, shi gaw dai shani a matu No (3) ngu na ndai zawn re ai lam ni hpe hkrum katut lai wa ai masha rai nga ai lam hpe chye la lu ai lam rai nga ai.
Ndai zawn re ai mabyin ni gaw, dai ni na anhte langai hkrai hta mung, anhte a hpunau ni, manaw manang ni hta mung, n-myit mada da ai sha byin hkrum hkra wa chye ai lam rai nga ai. Dai re ai majaw, anhte hte ni nawn ai hpunau ni yawng hpang de mung ndai shiga hpe shachyam shabra sa wa ga ngu mayu nngai rai.
2. TAXI shagu hta ka mara tawn da ra ai TAXI gawt ai wa a mying, mawdaw numbat, hkringdat (Driver’s ID) ni hpe galoi mung shawng yu matsing la da u.
3. Kaning re ai masa lam ni hta mi rai rai, TAXI gawt ai wa hku nna kaga hkrun lam hkawm masha (passenger) langai mi hpe bai nmai kahtap htaw la shangun ai. Lama wa TAXI gawt ai masha ni dai zawn galaw wa ai rai yang, hkrat ang ai hte hpe jaw kau nna yu mat na hku di u.
4. Mai byin ai rai yang, tinang shingtai hkrai TAXI jahkring jawn ai lam hpe koi yen u.
5. Bungli aten (office hours) a hpang hkan e rai yang, grau nna sadi maja let hkawm sa u.
TATUT MABYIN
04 January 2010 shana de 6:45 pm grup-yin hta num kasha langai mi ‘Wangsa Maju LRT Station’ kaw nna shi nga ai nta de wa na matu TAXI jahkring jawn ai.
Dai lam matu kaw sha naw du yang, wa lam bung na zawn re ai La langai mi hpe TAXI gawt ai wa bai kahtap nna htaw la ai. Masa lam ni hpe yu yang, ung ang na zawn re ai lam ni nre ai majaw, hkrit tsang hpa, ru tsang hpa, kaba langai mi shi kaw du hkrum hkra wa na re lam hpe n-tsen tawn ai lam mung tsep kawp nnga nga malu ai.
Shi nga ai lawk de magaw shang wa ra na lamgaw langai mi kaw magaw shang wa na matu TAXI gawt ai wa hpe tsun ai shaloi, dai TAXI gawt ai wa gaw lam shut masu su nna kaga maga mi de magaw shang mat wa nga yang, dai kahtap htaw la hkrum ai La wa gaw “shi a nga shara makau de nan du wa nga sai re majaw, shi hpe mahtang she shawng wa sa kau sanit” nga nna tsun ai. Ndai lam hpe TAXI gawt ai wa mung grai si mani ai hku nna dai num kasha kaw ahkang hpyi ai lam hpe dai num kasha mung ‘OK’ ngu dat ai. Dai num kasha shi nan mung mai kaja ai magam bungli langai mi hpe galaw dat sai hku nna sha sawn la nga ai.
Wut shakum tsaw kaba ni hte kum shinggrup da ai ‘TV3 Academy’ makau na masha nga lawk (housing area) ni htum ai shara de du ai hte rau dai ‘passenger’ La wa gaw mawdaw chyinghka ni yawng hpe ‘locked’ galaw kau nna shingdu de mung kalang ta hkrawt rai gayin wa nna dai num kasha a du kaw n-hkyi (knife) hte madi da ai. Dai num kasha hpe baw gum da shangun nna gumhpraw $200 hte hpawn shi a hkum hta kap ai Ja rai ni yawng hpe mung raw la kau ya ai. Dai hte hte sha myit n-dik shi ai majaw, kahtap nna jahkrit shama di n-htawm ‘May Bank (Jalan Setapak)’ de woi mat wa nna, ‘Bank Account’ hta rawng ai gumhpraw ni yawng hpe mung shaw la kau ya ai. Ndai mabyin byin ai aten gaw shana de 7:30 pm grup-yin hta rai nga ai.
Rawng marawng gumhpraw ni hpe shaw la kau ngut ai hpang, dai num kasha a ‘ATM Card’ hpe TAXI gawt ai wa bai n-htang jaw ai. Dai hpang ‘Tasik Titiwangsa’ a shingdu maga de mawdaw hpe gawt dumbri mat wa nna, “kaga TAXI hpe mahtang la jawn la nna nta wa na hku di u” nga tsun nna gumhpraw $10 jaw let dai num kasha hpe mung dai kaw jahkrat kau da ma ai.
Lai wa lai sa masha ni hpe bai karum hpyi na matu dai num kasha mung tsam mari tsam mara rai shakut hkawm pru wa yang she mawdaw lam kaba (main road) de bai du wa lu ai lam rai nga ai zawn, ndai mabyin a majaw dai num kasha mung grai kajawng htap lap, kahpra, nga ai lam mung rai nga ai. Dai hpang Pyada Dap (Police Station) de sa nna ‘report’ galaw ai shaloi she dai num kasha mung, shi gaw dai shani a matu No (3) ngu na ndai zawn re ai lam ni hpe hkrum katut lai wa ai masha rai nga ai lam hpe chye la lu ai lam rai nga ai.
Ndai zawn re ai mabyin ni gaw, dai ni na anhte langai hkrai hta mung, anhte a hpunau ni, manaw manang ni hta mung, n-myit mada da ai sha byin hkrum hkra wa chye ai lam rai nga ai. Dai re ai majaw, anhte hte ni nawn ai hpunau ni yawng hpang de mung ndai shiga hpe shachyam shabra sa wa ga ngu mayu nngai rai.
Posted by KBG at 9:34 AM 0 comments
Labels: General News
Subscribe to: Posts (Atom)


text:
June (28) bat Mali
Australia Mungdan NSW mungdaw Wagga Wagga Mare kaw du nga ai Jinghpaw Wunpawng Myusha ni kawn shawng lang na hkrum zup bawngban hpawng hpe June (26) ya shani Turvey Park law na Lagwi ni a nta hta galaw lai wa sai lam shiga na chye lu ai. N dai bawngban hpawng hta madung hku nna Jinghpaw ma ni hpe Jinghpaw Laika sharin ya mat wa na lam hte seng nna bawngban ai re lam hte Myu Sha ni marai (40) sa du shang lawm lai wa sai lam shiga na chye lu ai. June (27) ya shani kaw na Jinghpaw ma ni hpe Jinghpaw laika sharin ya hpang wa sai lam hte jawng ma ni yawng marai (12) sa du sharin hkam la nga ai rai nan shara lahkawng hta garan nna shayin ya nga ai lam shiga na chye lu ai. N dai zawn ma ni hpe Jinghpaw Laika sharin ya ai a yaw shada lam gaw Maigan de chyam bra nga ai Myu Sha ni tinang a laili laika, myu htunghking hpe grau chye tsawra manu shadan wa lu na hpe yaw shada le ya na zawn ma ni hpe Jinghpaw Laika sharin ya wa ai re lam hpe na chye lu ai.


text:
Kani ya ni gaw, kani hpe katsing sha ai, hkat bung galaw lu ai, ju nna wanhkut marawp ai, ntsin gayau la nna sai lam de samit hte htu bang ai ni galaw ma ai. Hpaw ya ni rai yang, No-4 hpe salik hta bang lu ai, wan nat nna wanhkut marawp ai, hka hte gayau nna sai lam hta samit hte htu bang ai ni galaw ma ai.
YAMA, FORMULA zawn re ai nanghpam tsi tawng ni gaw, lu sha ai masha hpe grai zet wa shangun ai tsi re. N-dai tsi ni sha yang, mahkawn hkawn mayu wa ai, ka mayu wa ai. Grai mani shaga mayu wa ai. Hkum atsang awang nga nna summwi hkan lam hkawm ai zawn nga wa ai. Tinang byin mayu ai hpe myit shingran pyaw taw chye ma ai.
N-dai majaw, ya na lam ntsa hkan wam dam hkawm ai ramma ni, yaw shada lam n-nga nna prat hka yawng yawng nga ai ramma ni hte, prat hpe myit htum myit daw nga ai ramma ni gaw, jahkring jahkra myit lawt lam lu na matu, shalan shabran la na matu, n-dai kani, No-4 hte, Yama, Formula zawn re ai nanghpam malu masha ni hpe chyam yu ai kaw na ya tai mat wa ma ai re.
N-dai nanghpam malu masha hta ya tai sai ni gaw, tsi nlu lu yang mung kut nna magyi nga ma ai. Tsi lu ngut yang mung, tsi bran nna ka hkawm, marawn hkawm ma ai. Prat a matu, dinghku a matu, kashu kasha a matu hpa n-myit sai. Hpa bungli mung n-galaw sai. Dai kani ya ni gaw, tinang hkum nan masha shajan tai mat ai hta n-ga, nta masha mare buga hpe jam jau jaw hpang sai.
N-dai nanghpam malu masha ni gaw, mari sha na matu laja ai re majaw, kani ya ni law malawng gaw, nanghpam tsi kajam lu na matu, nta kaw na manu dan ai arung arai ni lagu dut sha ma ai. N-ta kaw na rai ma yang, hitngbu ni hkan na, mare hkan na bai lagu hpang wa sai. Dai majaw, lagut kaba byin nna, rim hkrum yang, adup abyen hkrum, htawng bang katut nna, htawng kata na Yebet dap ni hta bungli shaja galaw nna si mat ai ni mung law law rai nga ai. Kani N0-4 hpaw htu ai kaw, n-san ai tsi samit ni hpe jawm lang ai majaw mung, Aids ana shakap la ai ni hti n-dang re. Kani ya tai mat ai shayi sha ni law malawng gaw, kani lu lu na matu, loi ai hku na gumhpraw tam wa ai re majaw, shawa dap ni hta prat sum mat ma ai.
Nuwa hpunau ni, 1839 kaw na 1860 lapran hta byin lai wa ai miwa mung kani majan a lam hpe anhte ni na ga na re. England, Francis hte American ni gaw, Miwa mung hpe shang gasat ai lam n-galaw shi ai shaloi, miwa mung de kani jashawn nna, miwa myusha ni hpe kani ya shawng shatai kau ma ai. Miwa myusha ni kani ya tai nna, n-jin n-ngut nga ai shaloi she miwa mung hpe shang gasat zingla lai wa ai da.
Tsawra ai wunpawng myusha ni, dai ni anhte a Jinghpaw mungdaw hta mung, kani majan byin taw nga ai hpe dum nga ai kun? Kani, N0-4 ni hpe, lam ntsa hkan, mare hkan, seng hkan ni sha nre, dakkasu jawng gawk kata hkan du hkra, n-dut n-dang wanglu wanglang dut mari sung lang nga ma ai. Kani jashawn ai ni kadai ni kun? kani dut ai ni kadai ni rai? dai hpe gaw hkrak n-chye ai. Raitim, kani, No-4 ni hpe lu sha nna, kani ya hpaw ya tai prat hten run nga ai ni gaw, anhte Wunpawng myusha ni rai nga ai.
Jinghpaw Mung kata kani No-4 ni hpe muk hpalak zawn, aloi sha dut mari sha nga ma ai. Kani dut ai shara hkan nga yang, kani lu ai ni gaw, asuya datsi jaw ai rung kaw datsi sa shaw na matu dingren nga ai mawdaw la ni zawn dingyang tsap nga ai hpe nang ngai mu chye lu na ga ai.
Mare buga hkan n-ta shagu ngu na daram, kawa rai na kun? kasha rai na kun? kani ya tai nga sa ga ai. Kani ya kasha langai lu ai Salang langai wa tsun dan ai hta, “nta kaw kani ya langai nga nna ngarai hkrum nga ga ai. Nta kaw na manu dan ai arung arai ni mung, shi dut sha nna yawng ma sai. Annu wa ni gaw, lagut damya htan na, anhte a kasha hpe grau hkrit ra nga ga ai. Sat kau ga ngu yang mung, mara lu na re majaw, lawan si wa u ga ngu nna she kyu hpyi nga n-ngai” nga tsun ai.
Dai ni anhte a myu hte mungdan a matu, nawku hpung a matu myit mada shara re ai, ramma shayi shadang sha ni law law gaw, kani majan hta kadawng bang nna si ru nga ma ai. Nuwa ni dum saga. Ramma ni hprang saga. Wunpawng myu sha ni kani majan hpe gast sa wa saga. Myu hpung htunghking ningbaw ningla ni, seng ang ai asuya ni, makam masham wenyi hpa awn ni, anhte a kashu kasha ni hpe kani majan kaw na hkye la na matu byin mai ai ladat yawng jai lang nna shakut sa wa ga.


text:
May 3,2014 ya shani 7:00am ten ram hta Manmaw Myo Thit, Kung Law de na Myen tai hpyen Modo (11) hta hpyen n-gun (150) ram Htaw nna Manmaw de lai yu wa sai lam shiga na chye lu ai. Lahta Sam Mung KIA Masat (4) Dap Ba de n-gun jat na matu re lam na chye lu ai.
May 3,2014 ya shani manap 4:30am ten ram hta Lahta Sam Mung Muse makawu (105) Mile kaw nna Myen tai hpyenla hpring hpring htaw ai Modo (2) Mung Baw maga de lai lung wa sai lam shiga na chye lu ai.
May 3,2014 ya shani hta shana de daw 4:50pm ten ram hta Lahta Sam Mung KIA Masat (4) Dap Ba ginra Mung Baw Shwi Zin Wan Bum maga hku nna Myen asuya dap hpyen gasat Jet nbungli (1) bai pyen lung wa nna KIA Dap Dung (36, 38) ginra ni de wa pyen gayin du nna bai n'htang yu mat wa sai lam shiga na chye lu ai.
May 3, 2014 ya shani 10:30am ten ram hta KIA Masat (3) Dap Ba npu Dap Dung (27) ginra Man Wing kaw nga ai Myen Dap Nu (88) npu na hpyen hpung n-gun (50) daram gaw Lagat Yang Hpyen Yen dabang de du shang wa nna (1) Salang Hpau Yam Yaw, (2) Salang Sum Hka Brang Htoi, (3) Salang Lahtaw La Tawng, (4) Salang Maji Bawk Naw, (5) Salang Hpau Jung Mayam Naw Mai, (6) Salang maru La Awng, (7) Salang Wa Je Tu Mai, (8) Salang Shadau Gam, (9) Sahadang Shadau Naw Grawng, (10) Salang Maji Gam, (11) Salang Nhkum La Mai, (12) Salang Ahwang, (13) Salang Kun Hum, (14) Hpung Tau Zinghtung Hka Htung, ndai hpyen yen mung masha ni hpe 11:30am ten ram hta Man Wing de woi mat wa sai lam shiga na chye lu ai.Hpa majaw woi mat wa ai hpe tup hkrak nchye lu tim Lahta Sam Mung KIA Masat (4) Dap Ba ginra de hpyen n-gun jat sa wa ai lam kaw KIA ni nhkap gap na matu mung masha ni hpe ninggang shatai na matu rai na re nga nna KIA salang langai tsun shana wa ai.
May 2, 2014 ya shani 7:00am ten ram hta Manmaw Ginwang Zin Lum Ninghtawn Byeng Wai kaw nna Myen tai hpyen ni gunra (36) hte Yaw Yung de malu masha ration htaw lahka nga ai lam shiga na chye lu ai.
By: http://myutsawkasa.blogbaker.com
-----------------------------------------------------
MYEN NI BAWM KATUT SI HKALA AI LAWM
Published on Saturday, 03 May 2014 12:41
Wunpawng Mungdan Shanglawt Asuya Sam Mung Daju KIA Dap Ba (3) up hkang ginra rai nga ai Manwin Gyi hte Man Mawn lapran hkau na pa hku shamu shamawt hkawm nga ai myen hpyen hpung ni gaw May praw (3) ya jahpawt hkying (11:00 AM) ten ram hta removed bawm hte gasat katut ai majaw si hkala ai lam nga lai wa sai lam shiga na chye lu ai. Ndai zawn myen hpyen hpung ni bawm hte gasat katut ai majaw Manwin Gyi hpung gyi jawng kaw dap jung nga ai myen hpyen ni gaw gajawng nna hkrup mara sinat ni gap ayai dat ai majaw hkau na pa makau kaw ginsum galaw let hpyen yen hkawm nga ai Kawng Ling Ding Hkru Mare na Asak (60) ning ram re Slg. Maran Gam hpe sinat pala wa hkra ai majaw hkala hkrum lai wa sai lam mung na chye lu ai. Ya yang Namhkam Tsi rung kaw tsi tsi hkam ka nga ai re. Bai myen hpyen ni gaw bawm kapaw gatut ai hkau na pa makau na Sam myu sha Slg. Aik Chyung a nta hpe sa gasawk nna Phone, gumhpraw hte manu dan ai arung arai la mat wa ya ai lam hpe mung na chye lu ai.
Jinghpaw Kasa
-------------------
Hpyen masha marai 14 hpe myen hpyenla ni rim la
May (3) ya shani hkying (2:00 PM) aten ram hta myen hpyen hpung ni gaw Lagat Yang hpyen yen dabang de du sa wa nna hpyen yen dabang na la ni marai (14) hpe rim woi mat wa ai lam chye lu ai. Ndai zawn rim moi mat wa ai hta Hpungtau Zahkung Yaw Htung mung lawm mat wa ai lam na chye lu ai. Nu num ni sharin hpawng sa taw ai majaw hpyen yen dabang hta ngam nga ai Wa La ni hpe sa rim woi mat wa ai re lam, ndai zawn sa rim woi mat wa ai myen dap ni gaw Manwin Gyi Mare kaw dap jung shamu shamawt nga ai tatma (88) npu na ni re lam hpe mung na chye lu ai. Myen hpyen du ni gaw hpyen yen dabang hpe, ndai gaw hpyen yen dabang nre, pyen dap she re ngu nna ya na zawn hpyen yen masha ni hpe rim woi lam, zingri ai lam ni galaw ai re lam hpe mung na chye lu ai.
By Jinghpaw masa


text:
Oh...Hpyen yen shayi ngai,
N kam hprawng la nngai,
N kam hprawng tim hprawng ra sai.
Gun na rai hpe sumru yu,
Hta gun ra na zawn re chyu,
Tawn kau da na n rawng ai.
Yawng gun ngu yang n dang ai,
Myit kap rai hpe ngai hta gun,
Buri kata hta baw gun.
lata de gaw ama dun,
Aman de mung ama ba,
Hkrunla hkawn ai n hkring n sa.
Ruyak jamjau hkrum magang,
Karai hpe sha kam dingyang.
Buga hpe mung shakram da,
Laiza pa de rawt mat wa.
Li la raitim sharang ai,
Laiza pa de du bang sai.
Jinghku ni hte bai hkrum lu,
Kabu myi prwi pur ai lu.
Yup, Nga shara kaja hkra,
Ra n rawng hkra lajang ya.
Myit galu hte woi lakawn,
Hpa-awn ni hpe mung grai shakawn.
Oh...Hpyen yen shyi ngai,
Kaning n chye di mat ni ai.
Dum nta hpe wa kawan yu...
Myit n pyaw na lam ni pru.
Nta ting yawng tsing hkrai hkrai.
Kabye shara n mu sai.
U, W, Yamnga tawn kau da,
Madu n re ni sat sha.
Mare ting mung shingran katsi,
Myit hta n pyaw kaning n di.
Daini ngwi pyaw simsa hkra,
Nang ngai yawng nan shakut ra.
Karai hpe shingdu dat n mai,
Tsadan hpyen hpe dang ra ai.
Anhte a awng padang
Yehowa Karai Kasang hpe
Hkying ten shagu tut e
shakawn ga lu oi....


text:
K.I.O/K.I.A A DAWNG HKAWN N PU HTA MYIT HKRUM NGA GA
Labels: Laika Ngau
7 comments:
- Anonymous said...
-
Lahta na lam ni hpe anhte J. P wunpawng sha ni yawng chye na hkawn hkrang ra nga ga ai ngu madi shadaw dat nngai law. KNO hpegaw mungdan shinggan de anhte myusha lam yan a matu woi jasat nga AI KIO a ningrum ningtau hku nna mu mada timung kaga NDAK,KDA,DANGGU TANG,L.S.AWNGWA ZAWN re ai ni gaw tinang a TINGGYENG AKYU ARA A MATU J.P WUNPAWNG SHA NI a SHINGMA kaw yi galaw ,mam ting sha ai ni re ngu a dan sha mu chye da ga yaw. W.P.BRANG.
- July 18, 2012 at 8:26 PM
- Anonymous said...
-
ndai du salang u sa wa tsun shadum hpaw hpyen dan ai lam ni gaw tsep kop teng ai lam ni re majaw grai madi shadaw ga ai ,k.n.o mung dawng hkawn shajan nlang yang kaja na kun,nrai yang k.i.o myu sha dawng hkawn mung madu jan dawng hkawn lu taw ai zawn rai na ra ai,myu sha ni mung baw sin nga sai,ngun madun poi kalaw shagu dawng hkawn mang hkang grai pru ai,k.n.o ni gaw shan hte dawng hkawn lang mayu anhte k.i.o ni gaw anhte myu sha dawng hkawn lang mayu rai shada gang hkat na shoi chyum wa wa re ai,bai nna ya ten hta myu sha myit hkrum kahkyin gum din lam grai ahkyak ai re majaw makam masham hpung lam hpe mung gin hka hpaw karan ai lam tsep kop n kalaw yang mai na re,(ga shadawn)U.S.A TEXAS kaw gaw hpung woi karan dat ai majaw ya myu sha myit hkrum lam yawng daw hka zang ayai mat nna, myu sha shada gep kap lam,myit hkrum lam nga na myu sha lawt lu lam,myu sha kalu kaba lam,hpa myu sha shawng lam mung nmai kalaw mat ai da,moi hpung ahka shi ai ten hta gaw grai myit hkrum let myu sha lam hta rau sha lahkrip ra ra rai rau mai ai wa ya gaw grai yak mat ai da,dai majaw anhte kara kaw mung ya ten hpung karan ai lam hka bra ai lam nkalaw ga ngu mayu ai.
- July 19, 2012 at 12:09 AM
- la la shadau said...
-
um...uhpung uhpawng hte seng na chyawm gaw rai sa.raitim laika ka shara wa a lahta na gayan hpe yu yang panlung na matu sha gasat ai zawn nga ai.dai ni anhte myu sha ni bang kau dat ai arang gaw panlung sha n ga mat sai.panlung a matu sha rai yang gaw anhte myu sha ni hkrai si hkam na gasat taw n ra na re.UNFC ni gasat mu ga.ya dai ni anhte gasat ai majan ndai gaw aungdawm j.w mungdan a matu she rai ra na re.wunpawng mungdan dawng hkawn hte myutsaw share shagan yawng hpe hkunga jaw dat ai.
- July 19, 2012 at 3:33 AM
- Anonymous said...
-
Lahta de na comment yawng wa hkrak nga ai .Lai ka ka ai salang wa n dai zawn law law mara ya rit. Ya na ram ma ni na chye lu na matu mai ging ai lam yawdng tang madun ya rit .Ram ma ni yawng chyena wa na re. lahta na comment no 2 tsun ai hpe madat yu yang dai ni anhte jinghpaw wunhpawng sha ni gaw yesu christu a hkam sharang ai lam n nga ai sha christain tai taw nga ai ni rai nga ai hpe mu lu ai . Jing hpaw shada mai gan ga e du hkawm nna tinang buga kaw byin ai nhtuk hkat ai lam ni (hpung lam) ni hpe n dai USA kaw du nga ai ten gaw hpung lam bai garan gin hka ai gaw mala la myit n sut ai hte kaya kahpa bungli ni rai nga ai. Panglai lamuk dara ni rap nna n dai hkan de du wa ai ten tinang buga masha ni yawng hkrum zup nna grai pyaw ngawn ai hte woi zin lum la na hpe woi shabra ai lam gaw Ningbaw galaw ai wa myit madang grai naw kaji nga ai hte n dai USA kaw du nna myi hpaw na hpaw rai na malai myi di chyip naw rai nga ai majaw mung rai na re.An hte jinghpaw ni woi awn ai Ningdbaw ni lam n mai shut ai hte hkan nang ai hpung masha ni mung shada da manawn masham n rawng ai sha hpung woi ai ni hpe sara n galaw ai sha woi awn ai wa a hpang myit hkrum ai hte rau hkam sharang tsaw ra let hkawm sa ra nga ai. Hpung sara wa myit n su ai rai yang mung hpung masha ni shadum la hpung masha myit n su yang mung hpung sara lit la shada shadum la nna galaw sa wa ai gaw jaw na re u hpung hka ai gaw n gun yawm ai.Hpung sara wa hpe shadum la hpung masha shada hkam sharang la hkat myit hpe shagrit ksharem let atsawm bawng ban la ga.An hte hpung masha ni gaw hpung sadra hpe hkung ga na malai hpung sara hpe madaw dung u rawt u nga mayu ai gaw moi kaw na wa rai nga ai. Hpung sara hpe mung hkungga ga hpung masha hpe mung tsaw ra ga.Hka bra a yai ai gaw myit masa naw hkalung ai majaw rai nga ai. Dawng hkawn a lam gaw kio dawng hkawn langai sha rai ra ai.Kio dawng hkawn hpe galoi mung hkung ga ai dai n pu e sha yawng nga ra ai. galoi mung tsaw ra hkung ga ai yawng a dawng hkawn rai ra ai.Ya ten gaw dawng hkawn langai sha rai sai ngu chye lu ai langai a n pu e yawng tsaw ra myit hkrum na matu k n o ni mung n dau sai re ai .K n o dawng hkawn gaw kno party a dawng hkawn re ngu chye na ai Shawa n gun madun ai zawn re hkan gaw kio dawng hkawn sha lang ga dai n rai yang mu ai ni yu ai mungdan masha ni gaw anhte jinghpaw latsup mi wa shawa n gun madun ai kaw pyi myit nhkrum ai lam mu nna gaya gahpa myen wa hpe lahpawk dum shangun ai sha rai nga ai.SHAWA N GUN MADUN RA AHKYAK AI KAW dawdng hkawn lang yang KIO dawng hkawn rai yang yawng a matu kaja dik na re. An hte jinghpaw wunhpawng sha ni nau chye dum ai myit gumrawng ai myit a malai shagrit sharem tsaw ra hkung ga ai lam hpe htap htuk ai hku jai lang yang yawng ngwi pyaw lu na re.
- July 19, 2012 at 9:42 AM
- Anonymous said...
-
KIO Dawng Hkawn n re,, Myusha Dawng Hkawn she re,, Dai majaw N-Htu Chyik Chyai Dawng Hkawn GOC Lahtaw Zau Seng Hkungga Jaw wa sai Dawng Hkawn hpe Yawng Jai lang Hkungga jaw nna Jai lang wa ra sai re,, KNO Gaw ya KIO hte Langai sha tai wa sai,UKA hpe Mung KIA kaw hpawm dat sai,N dai U hpung 2 hpe jahpai nna Kai htum n kap Kailang n kap re nna Nga taw ai ni e,Daini gaw KIO n lu galaw ai shinggan de na Bungli gaw KNO galaw wa na hta yawng shang lawm sa wa ga,KNO mung KIO hte galoi mung tatut bungli galaw sa wa ra na re, Ningbaw Kaba 1 sha nga ai ngu ai hpe KNO ningbaw wa nan Sahpawng hta tsun ngut sai re,KIO ningbaw kaba gaw Myusha yawng a ningbaw kaba rai sai,Dai hpe KNO mung hkap la da chyalu re, Dai majaw Myusha Awmdawm lu na matu hta e kata de KIO kaw yawng shang galaw,Shinggan de KNO kaw yawng shang galaw sa wa ga,Shingan kaw e KIO ngu nna shamu n manu ai majaw KNO hpaw wa ai hte maren Ya kawn KNO malawm ni hte KIO malawm ni yawng gaw ra ai bungli hta Dawng hkawn 1 ,Ninggawn mungmasa Awmdawm hkrunlam 1 hte Ningbaw Kaba 1 a matsun hta lahkrip ra ra shakut sa wa ga ngu yawng hpe saw shaga dat ai,,MLZ
- July 20, 2012 at 12:26 AM
- Anonymous said...
-
Comment 5 jaw dik sai yawng 1 sha Di myitmang hkrum shakut ga. Dai nhtu lahkawng a n pu langai sha rai sai.kno kio hpaji rawng ning hkring ni hpe hkung ga jaw ai.
- July 20, 2012 at 1:23 AM
- Seng Myat Naw Palawng said...
-
Myusha Dawnghkawn Labau hpe ka mara ya rit.
- September 1, 2015 at 9:29 PM


text:
Annau ni hpe grai tsaw ra
Shim lum ai prat the shi pawn ba
Ra rawng ai lam hpa mi nnga
Tsaw ra ai Wa
Tsaw ra ai Wa
Buga hpung a daw nu
Makam nbung laru tim shi n shamu
Pai de hkra de shi n yu
Abraham Yawba hte bung ai makam mungnu,
Tsaw ra ai Wa
Tsaw ra ai Wa.
Makam ningbaw mung wa tai
Tsin yam lakawn ai de mung n hprai
Kade jam jau tim ga the n gun jaw
Maden hpyen zingri ai sha gaw myit ndaw
Tsaw ra ai Wa
Tsaw ra ai Wa
Htunghking hpe mung sharing ya
Ginru ginsa mung chye ra ai nga
Jaiwa, laka, zamgaw, kajibyu mung madun
Wunpawng sha yawng pu sin dun
Tsaw ra ai Wa
Tsaw ra ai Wa
Sut su ai kawa mung shi tai
Hkam ja zet let mung dik ai
Hkum n pyaw nna Kaman n nga
Sut su lu na hpe ayan maja
Tsaw ra ai Wa.
Tsaw ra ai Wa
Mung masa hta mung woi awn ningbaw
Wunpawng myit hkrum lam shi aw law.
Sai garan ga hpe shi n madat
Ninggawn mung shawa masa chyu manat,
Tsaw ra ai Wa
Tsaw ra ai Wa
Tai hpyen a mahkam hta shi n shang
Kade lang bawng tim wa hkrai dang
Hpyen wa gaw ningbaw galai nna matut
Wa gaw ninggawn mung shawa masing the hkrai a nut,
Tsaw ra ai Wa.
Tsaw ra ai Wa
Annu ni hpe kau tawn da
Ba Yi sha mi hta hpye la
Sai chyup mung maden hpyen hpe gasat
Karai mungga hpe mung n tat
Tsaw ra ai Wa
Tsaw ra ai Wa
Amyu sha yawng hpe makawp maga
Padang hkrun lam hpe lit la ya.
Tai hpyen a pala hpe aye n la
Tsaw ra ai Wa
Tsaw ra ai Wa
Wunpawng sai hpe manu shadan
Shan kata na byet shaga tim n htan
Myu bung shada galoi n gasat
Maden hpyen hpe madu galoi n masat
Tsaw ra ai Wa.
Kawa yawng hpe arawng la let
Agu Namti


text:
10 comments:
- sumhka kasha said...
-
dai hpawt laiza fm kaw nna ga shaga ai nsen gaw dinggai mahku she rai nga ai le..kaga nnga sai kun? dai mahku hpe ngai na ga ai zawn nga ai..myitkyina kaw lai wa sai ten hpung magam gun lai wa yu sai sarama nrai u ga ngu.... sari sadang hte hpring ai ni woi awn ai hpang kaw hkan na matu jim jin rai nga nngai..
- September 25, 2012 at 3:22 PM
- Anonymous said...
-
shapoi ai shiga ni hpe clip file hte Jinghpaw kasa kaw lu mara da yang, mungdan shara shagu nga ai Jinghpaw Wunpawng myu sha ni mung shiga hpe mahkri lu shawn la na re..
- September 25, 2012 at 4:17 PM
- Anonymous said...
-
laiza fm nsen myitkyina grup yin nn.ktc grup yin gaw san nga ai.myen fm hte grai kahtep ai gaw hpa manghkang nnga ai kun i....myen fm kaw ya shaga nga ai apirl seng noi hpe shaga la na hku di ga...
- September 25, 2012 at 4:40 PM
- Anonymous said...
-
laiza fm nsen myitkyina grup yin nn.ktc grup yin gaw san nga ai.myen fm hte grai kahtep ai gaw hpa manghkang nnga ai kun i....myen fm kaw ya shaga nga ai apirl seng noi hpe shaga la na hku di ga...
- September 25, 2012 at 4:40 PM
- Jatawng Naw said...
-
Haleluyah.. Karai Kasang Wa a chyeju hpe shakawn shagrau nga ga law. Laiza FM radio kan hpang nna "shata mung de manau dum ga", nga ai madang de matut lahkam sa wa ga law tsawra Sha Pawngyawng mungchying hpu nau ni e..
- September 25, 2012 at 9:22 PM
- Tsawra Japan said...
-
Laiza FM hpe kabu kara ta lahpawk kaba hte hkap tau hkalum la nga ga ai law an hte japan ni mung madat mayu ga ai shapoi ai shiga ni hpe jinghpaw web shagu hta clip file hte net work dat yang yawng na lu na re grai na mayu sai yaw,gadai wa mi announcer rai tim ngun jaw ai yaw amyu a matu tatut shakut nga ai gaw arawng la hpa rai nga ai Karai Kasang grau ai chyeju jaw u ga.
- September 25, 2012 at 9:36 PM
- padang yesu said...
-
K K kaw na asak lunli gut gu ai shaman ai chyeju tut lu la u ga.ra ai hta grau ahkyak ai shiga ni shapoi yang grau kaja na re.WP Mung chying shani FM a majaw ya mabyin manghkang mahkra hpe chyena hkrawn hkra tsun shana htai dan ga.FM RADIO madat mayu na RADIO nlu ai ni hpe mari jaw ra ai.hpa majaw nga yang n gun 1 myit masin 1 ban dung 1sha tai wa lu shangun ai FM RADIO re ngu ngai hkam la ai.lagawn ai nkam ai awu asin agung alau nkaja ai mahkra hpe dang kau na,K K sharawng aung nga ai lam hta tsap let,ta tut hkrang shapraw ga.
- September 25, 2012 at 10:58 PM
- pilumshayi said...
-
grai na gabu sai wa re-moi kaw na pi di ra ai wa--- ya mung n-hpang hkrat shi ai --- moi na miwa hkaw hkam maw si dong mung shi na mai gaja ai shiga ni shi hpang mung masha ni ra na matu -- matsan mayen ni shi hpe ra sharawng na matu---RADIO majoi mari ya wa sai re-- --grai na gabu sai---
- September 26, 2012 at 12:02 AM
- Mau Jin mau Jin said...
-
Sumhka kasha hpang de laika kadun mi hte tsun shadum la mayu ai lam nga ai hku re. Shut ai rai yang mung, teng ai hpe mara hkum tawn ya ngu shawng tau hkrau lajin mayu ai hku re. Ngai tsun mayu ai gaw ga ga n re, fm radio n sen shapoi ai myu shayi ni hpe, asak kaba sai re ngu ga si tawn japyak taw ai zawn rai taw ai ew.
- September 26, 2012 at 10:22 AM
- Chyangau said...
-
Laiza FM hpe lu galaw hpang da ai gaw ngun kaba re, hpa baw mi sapoi poi dinggai wa shaga ga kabu ai, ya ten anhte hku na mara tam ai nre sha ra ai lam ni hta kaja ai ning mu hku mu let hpaji jaw la yang anhte jinghpaw wunpawng sha ni awng dang lam lu la na re... Laiza FM matut na awng dang lam lu la u ga ....
- October 3, 2012 at 4:11 PM


text:
Laja lana gasat ai majan ten hta Myen ni a Hpyen nbung li Gap jahkrat hkrum ai lam yawng mu chye lu sai re.
Matut nna myen hpyen dap gaw dai hte seng nna kata lam manu mana mang hkang byin mat ai lam chye lu ai.
Russian ni gaw myen ni hpe mara kaba shagun ai lam na chye lu ai.nan hte myen ni dai nbung li hte n ging dan shi ai.
Madang tsaw ai laknak hte rai ndut jaw sana ngu myen hpyen dap ni hpe Russia ni shagyeng ai lam chyelu ai.
Gara madang de rai mat sai gaw an hte yawng tak sawn nna chye lu sana re.


text:
Sung sung myit yu yang satan wa gaw kaga masha ni hpe gunglau jahten sharun na matu lit nga ai hte maren shadik shatup sa wa nga ai majaw shi hpe mara shagun na lam n nga ai. Anhte mahtang Yehowa jaw da ya ai machye machyang hpe lang nna kahkyin gumdin ai n-gun hte tinang a amyu ni hpe makawp maga sa wa lu na matu lit nga ai hte maren shadik shatup sa na malai, satan wa a gunglau ai kaw hkan kataw hkawm nga ai aten naw rai nga ga ai. Tinang kaw ning ra nga ai hpe yin la nna gram la lu ai shani gaw satan hpe dang kau nna rawt jat wa ai aten rai na re.
MUNGMASA NINGMU
Mungmasa ngu ai gaw na chying dam lada ai majaw dam lada ai myit jasat hte shadik shatup nna tsun shaga ai jasat hpe na lu ai ni hku nna madi shadaw ya ai hpe mu wa saga ai. Lai wa sai ten ni kaw bum nga masha ni hta, kaga masha ni a lam gaw tinang hte n seng ai zawn, kadai mung kade amyu a ginra, laili laika hte htunghking hpe sha ahkyak tawn wa saga ai. Raitimung satan wa gaw, shi a ginra hte htunghking gaw shi hte sha seng ai zawn, bum nga masha ni a ginra yawng mung shi hte sha seng ai hku hkam la nga ai. Shing rai bum nga masha ni a lamu ga ni hpe mung satan wa ra sharawng ai hku zing madu la, di dut di garan wa masai. Sung sung dinglik yu ai shaloi tinang myusha ni a ning ra ai lam sha rai wa sai. Lai wa sai ten na hpu ba hpu shawng ni a ning ra ai hpe mu lu ai atsam rawng ai zawn, dai ni na ten hta tinang a ning ra nga ai hpe mung jawm mu mada let gram sharai lu yang sha rawt jat awngdang ai lam lu wa na re.
Masing kaba langai hpe myit shapraw la na matu gaw kade mi n yak nhten! Raitimung dai myit shapraw dat ai hpe dawdan nna ta tut galaw hpang lu ai atsam gaw, yaw shada tawn ai pandung kaw du lu na matu gaw htap htuk ai ladat hpe jahtuk lang ai lam rai nga ai. Lani mi President Kennedy tsun ai hta, “Anhte American ni gaw 10 ning laman shata kaw du lu na re” nga ai. Lu myit shapraw ai hte maren, daw dan nna tuphkrak shadik shatup galaw sa wa ma yang 6 ning laman shata kaw du lu masai. Law malawng anhte hta dutdang nga ai manghkang gaw satan wa a gunglau ai hpe n jan lu nna shada dinglun mara shagun hkat ai maga de lam numshe shang mat ai lam rai nga ai hpe dum ra nga ga ai.
Kade rai nna ai laman shanglawt lu wa ai East Timor hte South Sudan a ntsa e maram yu yang, shanglawt lu ging ai shingdu maumwi mausa hpringtsup ngang kang ai hta n-ga, maigan mungdan ni hte UN hpe matut mahkai ai hta htap htuk ai mahkrun hku sa wa lu ai hta hkan nna awngdang wa ma ai hpe mu lu ai. Anhte gaw-gap na Munghpawm Mungdan a lam ni gaw mungdaw shagu hta ngangkang ai shingdu labau ni nga nga shajang chyalu re.
Munghpawm Mungdan gaw-gap na hte seng nna ndai zawn rai ningmu garan kachyan galaw ai a npawt nhpang gaw, awmdawm ahkaw ahkang lu ai mungdan gaw-gap na matu myutsaw hpu nau ni kaw na shani shagu pru wa ai nsen ni na lu ai zawn, laili laika hkan e mung mu hti lu nga ai marang e, tinang mung shang jahta lawm ai rai sai. Ndai ningmu a ntsa e grau hkumtsup dam lada ai madang hku mu lu ai hpaji ninghkring ni gaw, ta tut jawm galaw lu na matu pri nen ai hkrang hpe shalat shapraw dat ai kaw atsang langai a hpang langai galaw awngdang sa wa lu na re, ngu nna shingran mu ai hpe myutsaw hpu nau ni mung myit lawm nga sai hte maren wu wu di di shang lawm woi awn wa na hpe myit kam dat ai.
GINCHYUM
“Lagawn ai wa e, hkagyin hpang de sa su” nga nna Ja Chyum mungga kaw matsun da nga ai. Yehowa kaw kamhpa let kyu hpyi ai hte maren, tinang a hkum hkrang n-gun atsam yawng hpe asung jashawn let shadik shatup sa wa yang sha awngdang wa mai ai hpe shadum da nga ai.
Dai ni na ten hta Wunpawng Myusha ji nban yawng hte tsaw htum ai Yehowa kaw myit masin langai hte kyu jawm hpyi ai marang e, anhte myu bawsang yawng a ginra kaw ngwi pyaw simsa wa nna Karai Kasang a mungdan maden zinghka wa lu ai shaman chyeju gaw anhte kaw teng teng hpring tsup lu wa na re.
Pajau Pan


text:
Asak galu hkra nga mayu ai wagaw malut hka yawm lu ai hpe mai byin ai made shayawm mat wa u,dawm kau lu ai gaw kaja dik rai nga ai.Hkamja dap ni sawk sagawn maram da lu ma ai hta shawng de hka yawm lu nna ya hka yawm lu jahkring kau ai masha ni gaw hka yawm lu ding yang rai nga ai masha ni htan grau nna asak galu ma ai lam sawk sagawn maram lam (17) hta na chye lu nga ai.Asak (60) ning lahta hka yawm lu ai masha ni gaw hka yawm nlu ai masha ni htan asak (60) ning a hpang asak sum lu ai lam (83%) grau law nga ai.Shawng de hka yawm lu ai raitim hka yawm dawm kau nna nga ai masha ni gaw hka yawm tsep kawp nlu ai masha ni htan (34%) grau asak kadun ai hpe maram da lu ai.Sawk sagawn maram lu ai lam langai mi hta hka yawm nlu ai masha tsa shadang(59% )ni gaw asak (80) ning lahta asak hkrung nga lu nna hka yawm lu ai masha ni rai jang tsa shadang ( 26%)ni sha asak (80) ning du hkra asak galu nga lu ma ai hpe mu chye maram da lu ma ai re.
Bai asak (40) ning n du shi ai laman hka yawm dawm kau lu ai rai yang hka yawm tsep kawp nlu ai masha ni hte asak galu madang bung ai nga nna tang madun da ya ai hpe mung hkaja la lu ai.Hka yawm lu nga ai asak kaba sai masha ni law malawng gaw asak kaba taw sai re majaw ya she hka yawm dawm kau tim hpa laklai ai akyu mi n hkam sha lu sana re nga nna myit sawn la shut chyenga ma ai.
N kaja ai kyang lailen langai mi hpe dawm kau na,la kau na ngu ai gaw galoi ten raitim hpang hkrat ai ngu n nga ai.Asak (40) ning sha n-ga galoi ten raitim hka yawm dawm kau lu ga ai rai yang dai hte gingdan ai akyu hpe teng sha hkam sha lu na re.Hka yawm hta lawm ai chemical gaw cell ni hpe hten za shangun kau ya lu ai rai nna hka yawm grau lu ai masha ni gaw hka yawm shadawn sharam rai lu chye ai masha ni htan asak grau kadun ai lam German sawk sagawn hpung ni hkap la da ma ai.Kaja wa nga yang galoi ten raitim malut hka yawm dawm kau dat ai hte rau hkamja lam akyu hpe kalang lata e nan lu la mai nga ai.Dai majaw asak kaba sai,lu ai tenmung na sai majaw hpa akyu mung hkam sha lu sana nre nga nna tinang hkrai myit sawn la shut taw ai hku nre sha aten shagu dawm kau na mai kaja ai ten hkrai rai nga ai hpe myit hta bang da let shayawm lu mat wa ga,dawm kau lu hkra mung shakut ga ngu n gun jaw tsun shadum dat mayu ai.
Hka yawm lu ai majaw byin wa lu shangun ai,hkamja lam hta hten za hkra machyi shangun lu ai lam ni law law rai nga ai.Hkum hkrang hten za gawng run lawan shangun ai,hkrit tsang ra dik ai ana ahkya hkum sumhpa ni law law malut hka yawm a majaw sha,hkam sha ra nna manu dan la ai asak hpe aten garai ndu,asak aprat naw ram ai ten hkrat sum mat shangun nga ai gaw anhte yawng a matu yawm hpa lam kaba langai rai nga mali ai.
Ndai malut hka yawm lu ai gaw lu ai masha ni hta sha hkra machyi shangun lu ai nrai nga ai.Makau na hka yawm wan hkut sama hpe marawp hkrup ai masha ni kaw du hkra,hkra machyi shoi chyum hkrum shangun lu nga ai hpe anhte dum chye nna sadi sahka na grai ahkyak la nga ai.Ga shadawn hkum gawng li ai kanu num ni hta rai jang ma brai hkrat mat chye ai,madang ndep ai,shata n-gu ai ma ni shangai wa chye ai.Dai zawn tinang a hkum gawng hten run mat wa ai sha n-ga tinang hka yawm lu ai majaw makau grupyin na masha ni hpe du hkra machyi shoi hpa byin shangun ai,tinang a dinghku masha ni hta hkra machyi shangun lu shangun nga ai hpe anhte a myit hta galoi mung bang tawn da nna dum chye nga ga.Dai lam ni hpe atsawm chye na da nna atsawm myit sawn shalawm yu ai rai yang hpa akyu mung n jaw ya lu ai malut hka yawm hpe nang naw matut lu taw nga mayu na ndai kun ?
Grau myit n pyaw hpa lam gaw nang lu shamawng dat ai hka yawm wan hkut sama a majaw hpa mung garai nchye na,hpa mara mung n nga ai,kung zet galu kaba,bawng ring wa na anhte a kashu kasha ni hpe hkra machyi shangun na hpe myit dat yu ga ai shaloi myit pyaw lam lu na ga ai kun ?Na a sak hkung prat a matu mai kaja ai lam rai nga lit dai kun sung sung li li myit yu na ra nga ga ai.Dai majaw malut hka yawm lu chye ai nu wa hpunau ni,manaw manang ni hpe kalang mi bai ja ja tsun shadum ya mayu n ngai gaw hka yawm wan hkut sama a majaw makau grupyin na masha ni hta hkra machyi ai lam yawm mat lu u ga,masha n nga ai shara,ga shadawn shinggan de pru nna lu ai zawn re ai akyang ni hpe lang nna yawng a matu mai kaja ai hku sak hkrung hkawm sa ga ngu ja ja saw lajin tsun shadum dat mayu n ngai law.
Ka Lajang ai – Saranum Julia Ndawng Ja Ing
RVA – Jinghpaw Nsen Shapoi Dap
Manila, Philippines.


text:
MALAYSIA DE DU NGA AI MANANG WA HPANG DE SHAGUN LAIKA
Malaysia Mungdan de Ja Gumhpraw tam na nga sa mat wa ai Manang wa Naw Naw hpang de Buga na manang wa a shagun laika.
Tsaw ra ai Manang wa Naw Naw,
Myit dum la let n dai laika hpe kadat lu n ngai. Tsaw ra ai Manang wa Naw Naw ngwi pyaw hkam kaja ai hte seng ang ai magma bungli ni hpe galaw shakut nga na re hpe kam ai.
Manang wa Naw Naw e, Manang wa hpe tsun mayu ai lam gaw, Manang wa nang Na a tsaw ra ai Nu yan Wa hte Kahpu Kanau kana ni, Jinghku jingyu ni hte Manaw manang ni, dai daw Buga hte Wun Pawng Mungdan hpe kau da n na, yaw shada lam kaba hte Malaysia Mungdan de ja gumhpraw tam na nga n na pru hkawm mat wa ai dai ni (7 )ning hpring nna (8)ning de pi rai mat wa sai.
Tsaw ra ai Manang wa, Nang Malaysia de rai n sa shi yang Ngai hte Na a tsaw ra ai manaw manang ni hpe Nang byin mayu ai lam, Nang galaw mayu ai lam( Na a yaw shada ai lam ni) hpe tsun hpaw dan dan rai ai le. Nang tsun ai ga ni hpe dai ni du hkra nye a myit kraw hta mani mana sha Nang tsun ai zawn nga matsing taw nga ai, rawng taw nga ai. Nang tsun tsun re ai Malaysia sa nna, ja gumhpraw tam na, gumhpraw law law lu jang Nu yan Wa hpe ngwi ngwi pyaw pyaw hte tawn da na, Kanau ni hpe hpaji janmau lu hkra jawng da na, Nawku hpung hpe pawn ban a, matsan mayen nlu nlawm ai ni hpe garum shingtau na, Ramma ni a rawt jat galu kaba lam hta shang lawm madi shadaw na,. na,...na,... na,... Na a tsun shaga ai lam ni hpe anhte manaw manang ni grai n gun lu lai wa sai, Na ma myit jasat hpe Jinghku jingyu ni yawng shakawn lai wa sai.
Manang wa Naw Naw e, dai ni na nhtoi hta Wun Pawng Mund dan a mung masa lam ni n kaja, hpaga yam ga lam ni hkrat sum wa, tam lu tam sha na lam ni yak hkak wa, galaw lu galaw sha na lam ni moi na zawn n mai mat sai. Manang wa a dai daw buga rai nga ai ahhte a Kahtawng mung n dai zawn re ai mayak mahkak ni hpe hkrum katut taw nga sai le. Du hkra ladaw ni galai shai mat ma sai. Ana ahkya ni mung lani hte lani grau grau she law wa nga sai.
Tsaw ra ai manang wa Naw Naw, Na a tsaw ra ai chyinghkai Nu yan Wa hte dum nta masha ni mung anhte Mare masha ni hte maren sha n dai zawn re ai mayak mahkak ni hte hkrum katut nga ai re. Ndai lam ni hpe manang wa Naw Naw gaw chye nga ai kun...? Na a Nu yan Wa, Kahpu Kanau, dum nta masha ni hte anhte manaw manang ni ni hpe matut mahkai n galaw ai shaning law law rai mat wa sai. Ya ten hta manang wa Nang ja gumhpraw ni grai lu mahkawn sai kun...? Na a Nu yan Wa hte Kahpu Kanau ni, Buga hte Nawku hpung, nlu n lawm ai ni hte Ramma ni hpe Nang garum na jin jin rai sai kun...? Wun Pawng Buga de wa nna Na a dai daw Buga hpe rawt jat galu kaba wa hkra pawn ba la na aten rai n du shi ai kun...? Na a Kanau ni hpe hpaji jan mau lu gup hkra shakut ya na aten n rai shi ai kun...?
Manang wa e Na a Kanu Kawa hte Kahpu Kanau dum nta masha ni, Nang tsaw ra ai Buga na manaw manang ni, jinghku jingyu ni hte Buga masha ni yawng gaw nang hpe myit mada ala nga ma ai le. Tsaw ra ai manang wa a yaw shada ai pan dung de rai n du shi ai majaw dum nta hte Buga de matut mahkai n galaw ai kun...? Manang wa kaw mayak mahkak lam ni nga ai majaw matut mahkai n galaw ai rai kun...?
Tsaw ra ai manang wa Naw Naw e, hpa mi rai rai le Na a Nu yan Wa hte dum nta masha ni hpang de sha gaw matut mahkai galaw u. Na a Nu yan Wa hte dum nta masha ni Na a shiga n na ai na mat ai majaw myit tsang nga ma ai. Anhte Buga na manang ni mung Na a lam hpe na chye mayu ga ai. N dai laika lu la hti ai hte Manang wa kaw na bai matut mahkai wa na hpe kam ai.
Tsaw ra ai manang wa Naw Naw myit mang galaw sa wa ai lam ni yawng awng dang ai lam lu la u ga akyu hpyi garum ya let,
Na a tsaw ra hku hkau dik ai manang wa,
Mut Tsawm
Malaysia Mungdan hta sadu ja gumhpraw tam let dum nta hte buga hpe malap mali rai nga ai tsaw ra ai Ramma manaw manang ni yawng a matu rai u ga.
No comments:
Subscribe to: Post Comments (Atom)


text: Jinghpaw Mungdaw Myitkyina mare kaba na N Bungli daru hta June (6) ya shani namhpan kani (yaba) galaw ai kaw lang ai tsi ntsin soi law law wa lu rim wa sai lam shiga na chye lu ai. Matut sagawn yu yang n dai tsi ntsi soi ni gaw Putao Ginwang a Myen asuya Rapdaw Salang rai nga ai Slg. Lipaw Ye a rai taw ai lam matut na chye lu ai. Slg. Lipaw ye gaw Putao mare Ga Htu lawk kaw nga ai nrai nna nta kaw kun rai seng kaba mung hpaw da ai lam hte shi nta wang hpe shing gan de na n mu lu na matu pri tsut pa ni hte dawng (5) jan jan tsaw hkra kum shinggrup da ai lam buga masha ni kawn na chye lu ai.Ya ten myen asuya gaw Slg. Lipaw Ye a yaba galaw kaw lang ai tsin n tsin ni lu rim ai rai tim myen asuya Putao Ginwang a Rapdaw Salang rai taw ai majaw a hkyak la ai lam n nga ai nga nna mung buga masha ni kawn tsun shana wa ai.


text:
Wunpawng Mung Dan Shang lawt Hpyen Dap KIA, Dap Ba (2) n pu
KIA, Dap dung (6) Hpakant ginra de myen tai hpyen ni (15.1.2015)
ya sha ni kawn hpyen ngun ka ba , Lak nak ka ba ni hte maja laja
la na htu ga sat wa ai majaw tinang KIA, maga kawn Mung mara
masha hpe hkra ma chyi na tsang ai majaw Tinang hpyen dap Post
n kau hpe (15-16,Jan ,2015) ya sha ni hkan e gan yen kau sai
re lam chye lu ai.
N dai zawn yen kau ai Post ni gaw Awng Ba Li, Wa Je Post, RCM, Kyu hpyi Bum hte Tang Gau bum post (dung -6 da ju ma kau ) ni re lam chye lu ai.
Tim tinang KIA, maga kawn (16,1,2015) ya sha ni daw kawn yen kau da ai Post ni hpe bai lu zing la na matu laja la na bai htim gasat hpang wa sai hte maren dai sha ni jang (jan,16) ya sha ni sha na de nan Tang Gau bum hpe bai lu la sai hte, (17,1, 2015) ya sha ni hta gaw Wa Je Post , (jan,17) ya sha ni (1:30 ) pm hta gaw RCM kyu hpyi bum Post ni hpe Myen ni a la ta kaw na bai lu zing madu la sai re, (jan, 17) ya sha ni KIA, kawn Myen ni hpe bai sha chyut gap ai majan hta Myen ni kaw na (60-MM) laknak ka ba (2) , Bazuga (RPG) hte laknak kaji n kau hpe padang dip lu zing la sai lam hpe mung chye lu ai.
Matut n na (17,1,2015) ya sha na de kaw nna tinang KIA, gin ra de myen tai hpyen ni hpyen garum (စစ္ကူ) a loi sha n mai lung wa na matu yaw sha da let Mogaung - hpakant mawdaw lam shara (5) daram hta tinang maga kawn backhole hte htu di kau ai hte Mahkrai n kau ni hpe mung kapaw di kau sai lam ni hpe chye lu ai. Myen ni grai sum machyi wa sai majaw Majan gaw grau grau sawng wa na re masa sha nga ai lam KIA, du salang ni kawn chye lu ai.
Ya yang e myu hte mung dan a ma tu shawng lam kaw tai hpyen ni hpe ning hkap ga sat taw nga ai Myu tsaw ni a matu Wunpawng myu sha ni yawng Kyu ja ja chyawm hpyi ya nga ga!


text:
Do not move an ancient boundary stone set up by your ancestors.( Proverbs 22:28 )
Daw – V.
Ya Yang Maju Jung Gasat Kau Ra Ai Hpyen.
1. Hpyen Madung;-
Wunpawng Mungdan Shanglawt Hpung kaw nna ya yang maju jung gasat kau ra nga ai hpyen madung gaw, dai ni na aten Wunpawng Mungdan kata de lagaw, lata tuit tat lai shang kabye rawng nga nna Wunpawng mungdan masha ni hpe roi rip dip kamyet sai chyup sha nga ai Myen Mung maden gumshem magma ni yawng a gawng malai rai nga ai Ne Win, M.S.L
Pati hte Myen Hpung ni re.
2. Shingnan hpyen;-
Wunpawng Mungdan kata de tawt lai shang kabye je hpre dip kamyet up sha rawng nga ai Myen Mung maden Asuya;-
(a) M.S.L Pati hta shang lawm nna (shr:) dai Pati a maw mawn saw a ai lam hta hkan nang nna Wungpawng mungdan
masha ni hpe mayam prat hta woi dip shalup shaman nga ai masha ni hte,
(b) Hpyenhpungamyi,na,lagawlatataiyaai(Spy)KinyubungligalawnnaWunpawngMungshawahperuyaktsim
yam woi jahkrum nga ai masha gunjang yawng hte gaw, ya Wunpawng mungdan de tawt lai shang kabye rawng nga ai Maigan Hpyen, Mung Maden Hpyen, ni hpe garum ningtum jaw ma ai majaw, Wunpawng Mungdan Shanglawt Hpung kaw nna, maju jung gasat shamyit kau ra ai shingnan hpen ni re.
3. Je bat hpyen:-
Ya yang Wunpawng Mungdan shanglawt Hpung kaw nna maju jung gasat seng yeng kau ra ai Je bat hpyen ni gaw lawu
de na hte maren, re.
(a) Gumchying Gumsa Lailen.
(b) Hpetsit Gumshem Lailen.
(c) Wunpawng Mungdan Masha shada sai chyup hkat ai lailen.
(d) Wunpawng Amyu hpe Mungdan Masha shada sai garan lachyen lahka re ai lailen.
(e) Amyu hpe nsin hta dip shalup da ai prat hpang hkrat ai lailen.
Ndai Lailen nigaw Maigan hpyen hpe dan tawk garum ya ai lam n dan leng hkra raitimung, Wunpawng Amyu hpe pawn
ba kaba la ai hte awm dawm shanglawt nna shadip jahpang lu ai Wunpawng Gumrawng Gumtsa Mungdan gaw sharawt saw a ai lam hta aja awa dingbai dingna galaw nga ai re majaw, gawai ai hku nna Maigan Hpyen hpe garum ya ai hku bung nga ai.
Dai re majaw, Wunpawng Mungdan Shanglawt Hpung gaw, mu gun masha ni hta raitim, mungshawa ni hta raitim, dai lailen ni dan dawng pru wa shagu a tsai a wais eng yeng kau ra na rai.


text:
HKA MUT HKA POST HPE MYEN HPYEN NI YEN KAU
Labels: Jinghpaw Mung Shiga
4 comments:
- Shatapru Masha said...
-
Na gabu na kun? Na mau ai baw kun?
Jau Gawng ladat ngu ai gaw, ngai chye na ai daram nga jang, nam na U, Wah, Shushan ni hpe lagyim nna lu hkra gap rim la ai zawn, hpyen wa hpe mung ndum hkra lagyim ja-up nna gasat shagrawp kau ai ladat re ngu chye na ai.
Ya na zawn TAI hpyen wa a post hpe sa wang ai hpe TAI hpyen wa dum nna hprawng mat ai nga jang, myit yu hpa nga ai. Anhte a N-gun hte Ladat (Strength and Tactic)hpe hpyen wa chye kau ya ai hpang gaw shanhte a reaction hpe grai maja ra sai. Hpa majaw nga jang, hpang na lang rai jang shanhte a mahkam, trap (or) ambush shangwang kaw shang hkrup mai ai.
Torch light hte nan da ai zawn dandawng nna, shara htawt hkawm nmai ai (dead location) post hpe sa wang ai hpe dum nna yawng hprawng mat ai ngu ai hpe hkap la na grai yak nga ai.
Hpyen wa hprawng mat ai nga jang gaw sa wang ai lajum nre ai sha, sa htim gap ai lajum she rai na nhten..Chyeju hte asan sha chye lu hkra, atsawm chye ai ni bai ka sanglang dan lu jang gaw grau kaja ai.
Sa wang ai hpe dum nna hprawng mat ai nga jang, mala lah atsam nnga mat sai zawn nga nna hkam sha ai.
- June 20, 2012 at 1:42 PM
- Anonymous said...
-
HPA MYI NGA NGA ,,MIN AUNG HLAING WA ,,JING HPAW NI HPE MA JAN SUM NA,,BAWNU SAI LAM DI MAT NA ,,TSI RUNG RAWNG AI,,BAT MYI JAN SAI DA ,,,
- June 20, 2012 at 5:02 PM
- Tsaw miman said...
-
Aradi myu tsaw share ni e Karai Kasang a kasha ni gaw hpung rawng ai ngu dai re yaw Akyu hpyi na gasat shamyit kau na re God Bless GIDON share shagan.
- June 21, 2012 at 12:33 AM
- Anonymous said...
-
htim gasat majan gaw tinang maga na hkrat sum ai law na re. ya na zawn n gasat ai sha post langai lu zing la ai gaw kaja dik sai
- June 21, 2012 at 6:51 AM


text:
Kambaiti ginra, kani pat jasan lam ninghkap ai Myen asuya pyitusit hte Wunpawng Mungdan Shanglawt Hpyendap KIA Dung 3 lapran, March 22 mani aten hkying hkum mi daram gap hkat wa sai re.KIA Dung 3 daju Ngwa Le hte n tsan ai Htang Maw Hkang makau e tinang KIA kani pat jasan hpyen hpung hte pyitusit lapran gap ai lam byin ai hpe KIO/KIA ginjaw na lit nga Du Kaba Nhpang Naw Bu, KNG Jinghpaw Shiga Dap de tsun shateng ai.
“Teng na re. Anhte atsawm hkrak re shiga gaw n lu shi tim, gasat poi byin ai gaw teng na re” nga Du kaba Naw Bu tsun ai.
Uhpung lahkawng dap lapran, Kambaiti Lam kaba a sinna dingda Htang Maw Hkang mare group yin hta hkying hkum mi daram gap hkat ai lam hpe ndai shiga ‘Myu Tsaw Kasa’ facebook ntsa mara ai wa mung tsun shateng ai re.
Ndai bat pru kaw nna, KIO a labu pan kani pat jasan masing hpe kani sun eka hkying kaba hkai ai Myen asuya Jarit Sin Dap (BGF) hte pyitusit uphkang ai Kambaiti, Sadung ginra ni hta, hpang wa sai lam Du Kaba Naw Bu ya na zawn matut tsun ai.
“Anhte KIO/KIA hku na Pat Jasan magam bungli galaw ai ngu gaw policy dingyang nga ai. Raitim tatut hta e anhte a masawp dep ai shara kaw e nga ai hpe mu mada ai a majaw ndai laman galaw hpang ai rai na re”
Lai wa sai February 25 hta, nawku hpung woi awn ai mungshawa Pat Jasan hpung ni Kambaiti ginra kani hkyen shamyit na lung wa ai hpe, lam lapran kani sun madu ni, asuya BGF hte pyitusit ni pawng nna sinat lankak bawm ni hte laja lana shingdang gasat ai majaw, masing jahkring kau ra mat ai re.
Dai hpang, ya kani mangai ten, KIA Dapdung 3 hpyen hpung hku nna Kambaiti ginra e pat jasan masing galaw wa ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
MHH NI BAWM HTE GAP MYEN (8) HKRAT
Labels: Jinghpaw Mung Shiga
4 comments:
- hkunman said...
-
Chyum laika ma shani shana hti let.Chyeju shakawn let,Kyuhpyi let gap shamyit tik tik di mu lo...,Myen TSADAN hpe n-lugap shamyit dat jang, YUP N-PYAW SHA N-MU RE......Myit masin rawng mu lo.... MYEN MUNG Kata shinggan nga Jinghpaw Wunpawng Myusha yawng hte e....., Myen hpe sat shamyit kau let Annau ni Majan dan na Matu TUT KYUHPYI shaja nga ga lo.....,
- August 9, 2012 at 1:18 AM
- Anonymous said...
-
Jinghpaw buga de MAMHPUN wa shatai ai ni hpe nut jaw ding yang rai mu lo..kia myu tsaw share shagan ni e..
- August 9, 2012 at 5:39 AM
- Anonymous said...
-
Jinghpaw buga de MAM Hpun wa shatai ai nre law. Mamhpun a matu NAMHPUN wa tai na ni she re.
- August 9, 2012 at 7:16 AM
- Anonymous said...
-
sha ra shagu hta e tin nang ni shawng kaw du ra ai mati tam ai hpan hku shawng kaw atsawm hkap taw na lani mi 40,50dang hkap gap hkau mu.hpang shata masum mali rai te mye ni nlu hkam na ra sai.
- August 9, 2012 at 8:00 PM


text:
From: Tawn Seng
To: kachin.nation@gmail.com
Sent: Wednesday, March 10, 2010 6:14 PM
Subject: jinghpaw mungkan ting shabra ai laika.........................
De,
Jinghpaw Wp mungkan ting na myit su ni yawng hpe anhte New Zealand Auckland kaw shanu nga ai Jinghpaw ni ndai hpu nau Hkang ni hte ndai zawn kanau hku n-na sadaw la ai kaw n-lawm ai Jinghpaw ni yawng gaw grai myit n-pyaw hkam sha, nau yawn ai majaw anhte mu chye ai jinghpaw mail hkringdat ni hte ndai zawn sawk tam la n-na mai byin ai daram,Jinghpaw mungkan tinghpe chye,mu shangun mayu ai majaw ndai hku shabra ai re Wellington kaw shanu nga ai Jinghpaw ni langai mi mung n-lawm ai hku re.
Bai na ndai Auckland kaw gaw Jinghpaw masha jahpan gaw law ai rai time jawngma ,ramma kaji ai ni law malawng re shan hte gaw hpung de na a mumadu Lama Aung Mai kade hkum tim nlu hkum ai hkure.ngam ai yawng wa gaw madu Jinghpaw amyu karai shaprat da ai amyu nire majaw kadai n-myit hkrum ai re, shan hte gaw labau shang kanau hku hkap la kau masai....Anhte a kachin Community amumadu hpe mung shan hte tsep kawp n-chye shangun ai hku re.
Anhte n dai kaw nlawm ai ni bai chyawm myit yu ga ai n-dai NZ mungdan kaw gaw Hkang ni masha jahpan grau law taw ai hte shan hte n-dai zawn labau shang galaw ai lam hpe sumlahkrung, photo ni hte labau lai ka ni hpe hkang website shagu shabra wa ai shaloi Ahte Wp amyu sha ni mung lani mi na ninghtoi hta muchye na chye wa ai shani Jinghpaw Wp mungkan ting Anhte hpe san wa ai shani anhte hpe grau na mara jaw wa na hpe mung dum ga ai,n-dai sumla photo ni kaw lawm ai ni share lam Jinghpaw mungkan tinghpe chye shangun
mayu ga ai anhte ni hpa n-chye ga ai rai tim Jinggpaw sai jinghpaw amyu re majaw grai myit n-pyaw ga ai.
Gaja wa nga yang n-dai hkang ni a myusha poi lamang gaw shaning shagu galaw ai poi re.NZ mungdan kaw shanu nga ai Myen mung masha a myu bawsang shagu hpe shaga ai re.Gai nan hte Jinghpaw amyu ni hte ndai poi lamang hta kanau sadaw la mu,nanhte a Jinghpaw htunghking tsalit hte hkrak makyit mahkai labau shang galaw hkat ga nga na lak san shaga ai n-re lam hpe Jinghpaw mungkan ting chye shangun mayu ga ai.
Anhte sanda ai hpung mumadu Lama Aung Mai shi nan lusa madat la ai kaga Ramma ni mung sama ai.
Hpunau Hkang ni gaw ndai Jinghpaw ni tsalit hte kahpu kanau hku sa wa jang, Hkang ni gaw e sa wamarit Kahpu ni pyi n-chye tam la ai wa ,Kanau ni hku na she tam sa wa ai nga n-na tsun tau la ma ai. Dai poi shani kruya hta gaw shan hte shada labau makyet mahkai ai lam n-ngut ai majaw hpang shani laban shani hta gaw Hkang ni hte laban nawku rau chyawm nawku la n-na Hkang ni gaw kahpu, Jinghpaw ni gaw kanau nga na labau shang shagrau hkam la ngut masai.Anhte Jinghpaw n-kau mi hpe gaw dailaban shani Jinghpaw nawku hpe shana de a ten 2:00 pm hta jinghpaw nawku galaw ga nga na masu shaga ma ai .....N-dai labau gaw Jinghpaw Wp mungkan ting na myit su ni hte Jinghpaw labau ka ai myitsu ni yawng kaw tawn mayu ga ai.
Myusha mying langai hte sa wa ai labau langai ngu ai gaw Myusha hkum ngau gu dek alit re lam anhte, yawng chyawm makawp maga ra ai lam hte a tsawm sumru magang a hpa atang sha n-mai katsi tawn na re ngu chyawm myit yu la na n-dai zawn shabra ai lam galaw sa wa ai re.
N-dai laika ni hte shanhte a labau shang sumla ,photo ni hpe anhte a tsawra dik ai Jinghpaw Wp amyu sai daw sai chyen rai nga ai jinghpaw mungkan ting na myit su ni yawng kaw matut na naw shabra ya marit.
Yawng hpe hkungga ai hte matut karum hpyi dat ga ai law.
Grai chyeju kaba sai
Aucklang Jinghpaw hpung
New Zealand.


text:
"Ndai Nye a ga na nna, hkan galaw ai wa kadai mung, tinang a nta hpe lunghkrung ntsa e gap da ai hpaji rawng ai wa hte bung nga ai....Ndai Nye a ga n na nna, n hkan galaw ai wa kadai mung tinang a nta hpe zaibru jang e gap da ai masha angawk hte bung nga ai. Dai marang htu nna hka tung wa ai hte nbung bung wa nna, dai nta hpe wa ahtu wu ai rai nna dai gaw kadawng daw mat ai: de a kadawng daw mat ai gaw nyawp rap rai nga ai. (Mahte 7:24-27)"
Lai wa sai aten ni hpe bai myit yu yang Karai Kasang a makawp maga ai, lam woi madun ai, anhte a makau e arau nga ai lam hpe hkam sha nga ai. Daini du hkra asak hkrung nga lu ai ahkaw ahkang chyeju lu la ai lam gaw kaba la ai Karai Kasang a kaba la ai chyeju kumhpa rai nga ai. Anhte langai hkrai hta Karai Kasang a myit mada yaw shada ai lam kaba nga ai majaw rai nga ai.
Nang ngai hpe jahpu manu shadan ai majaw, anhte langai hkrai gaw manu dan ai ni rai nga ai.
Lai wa sai nhtoi ni hta galaw shut ai lam ni, sum mat ai lam ni, mai kaja ai lam ni, awngdang ai lam ni law law byin lai wa na sai. Gade yak hkak ai lam raitim tawt lai la lu sai, sharin la mai ai lam ni rai sai. Mai kaja ai hte awngdang ai lam ni a majaw mung Karai Kasang a hpung shingkang hpe mu lu sai. Kaning re ai wa mi raitim ya chyeju dum let shakawn kungdawn na lam sha rai sai. Ya 'Shaning Ningnan' hta ganing rai asak hkrung nna nhtio ni hpe lai wa lu na rai kun?
Shaning Ningnan hta anhte a asak hkrung lam a ahkyak madung tawn ai lam ni gaw hpa baw ni rai kun? Tinang ahkyak madung tawn ai lam gaw tinang a asak hkrung lam hpe awngdang rawt jat shangun ai zawn, hkrat sum ai lam mung byin pru wa nga ai.
Lai wa sai 10 ning jan hta Pyin Oo Lwi (Me Myu) kaw jawng boarder tawn na kasha la kasha lahkawng a matu kanu yan kawa hkyen ma ai. Ma yan lahkawng hpe jawng laika shakut, laika ram shangun mayu ai majaw mung rai, boarder tawn ai ngu ai gaw ja gumhpraw grai ma ai majaw mung rai na re. Kanu gaw kasha yan hpe ga htet ai ''Ja gumhpraw mung law law jaw tawn ai re majaw, ma yan e laika hpe sha shakut mu yaw... Laban Shani nawku jawng pyi n sa ra ai, laika hpe sha shakut mu yaw'' ngu nna htet tawn ai.
Ma yan nau mung kanu htet ai ga hpe madat ma ai. Laban Shani nawku jawng de pyi n du mat masai. Ma yan nau tsang 10 awng ma ai. Dai hpang gaw ma yan nau kani ya tai, tsi kajam nna ahkyuk htawng de jahkring hkring du, kanu yan kawa gaw lu ai gumhpraw hte wa shaw la dat, tsi bai kajam dat, htawng rawng dat rai nna kanu yan kawa tam ai ja gumhpraw gaw htum ma mat wa sai, hka kap ma ai. Ya daini du hkra myit n su nga ma ai.
Kaja wa nga yang, Karai Kasang hpe shawng tam ra ai. Yehowa hpe hkrit hkungga ai myit gaw 'hpaji a npawt' nan rai nga ai. Karai Kasang hpe n hkrit ai wa gaw kaning re ai hpe mung n chye hkrit ai. Kanu kawa hpe mung hkungga la ra di na mung n chye ai, nanghpam lusha hpe mung n hkrit ai, nhkru nkaja ai amu galaw na mung n hkrit ai. Dai majaw hta la pyi n mai hkra hten run mat chye nga ai.
Karai Kasang hpe kamsham na, kamhpa na, hkrit hkungga na ngu ai gaw 'Shaning Ningnan' hta numbat (1) madung tawn na lam rai sai. Dai gaw hpaji byengya hte awngdang ai lam a npawt nan rai nga ai.
Anhte hkristan ni hta Karai Kasang hpe chye ai, kamsham ai nga ai hta myit dik mat chye nga ai. Tinang a wenyi n-gun rawng nna hkamja nga na matu hpa baw galaw ra na re hpe n dum n chye nga ga ai. Wenyi lam hta gawng kya nga ai, hkam n kaja ai gaw myi hte mu chye lu ai baw n rai nga ai. Wenyi atsam rawng nna n-gun rawng nga na matu gaw anhte hte hta nga ai chyum mungga hpe hti ra nga ai. Hpa mjaw nga yang, chyum mungga gaw anhte a asak prat lam hpe mauhpa shabyin ya lu ai majaw rai nga ai.
Karen (Kayin) hpu nau ni kaw nna shawng n'nan Karai Kasang hpe kamsham hkap la ai Ko Tha Pyu ngu ai wa gaw, sasana sara ni hte n hkrum shi ai ten hta masha sat ai damya wa langai re. Raitim Karai Kasang a mungga hpe na la nna kamsham ai hpang gaw masha ni hpe hkye hkrang la ai gabu kara shiga hpe hkaw tsun ai wa tai wa sai. Chyum mungga a majaw masha a aprat gaw tsepkawp galai shai nna san seng mat ai.
Dai hte maren, anhte Jinghpaw Wunpawng amyusha ni sasana sara ni garai n du ai ten hta ganoi mat mat ai amyu rai nga ai. Jinghpaw Wunpawng buga de sasana sara ni du sa nna Karai Kasang a Chyum Mungga wa jaw ai a majaw, daini du hkra mungkan ntsa grin nga lu ai, mungkan htum hkra grin nga na amyu re. Dai gaw Karai Kasang a Chyum Mungga hpe hkapla kamsham ai a majaw rai sai. Mungdan shara magup de mung du hkawm sa nna shanu nga lu saga ai. Hpaji hparat machye machyang madang tsaw wa sai. Lu su nga sai.
Chyum mungga gaw masha langai hkrai a asak hkrung lam hpe galai shai ya ai zawn masha amyusha yawng a gam maka, asak aprat yawng hpe galai shai ngang grin, rawt jat ya nga ai. Shaning Ningnan hta nang ngai galaw ai lam yawng hta awngdang wa lu hkra Karai a chyum mungga hpe shani shana hti nna, myit mang ra nga ai. (shakawn 1:1-3,Yawshu 1:7-9) Anhte ramma ni a asak hkrung ai lam gaw san seng nga lu ai n rai nga ai, dai majaw chyum mungga hte maren sadi nga ra ai. (shakawn 119:9)
Chyeju shakawn kungdawn ai gaw myit ngwi myit pyaw ai, kabu kara aw law lu ai hte atsam hpe lu la ai lam rai nga ai. Karai Kasang hpe shakawn kungdawn ai lam hta mauhpa atsam hpung shingkang rawng nga ai. Shakawn kungdawn ai lam hpe tsadan hte nat ni hkrit kajawng nga ai.
Mawhpa ngu ai Lahu mare hta sasana galaw ai sara Awliva tsun dan ai. Sasana galaw ai majaw mare masha nkau Madu Yesu hpe hkap la kamsham ma ai hte nawku hpung kasha langai byin pru wa sai. Lani mi na nhtoi hta nat jaw hkinjawng sara kaba wa hkristan hpung de sa nna ''Nanhte Yesu hpe kam ai ni mungga htawn akyu hpyi ai gaw hpa n ra tim, mahkawn shakawn ai lam hpe gaw chyeju hte hkum galaw ya myit'' nga nna hpyi nem nga ai.
Anhte hkristan ni gaw mahkawn shakawn ai hpung re majaw mahkawn n shakawn ai gaw n mai nga ai, hpa majaw mahkawn shakawn ai hpe pathkum mayu a ta ngu bai san yang ''Nanhte hkrstan ni mahkawn shakawn yang nat shaga n mai mat ai, nat ni gara de makoi hprawng ai re n chye ai majaw bungli n byin ai'' nga nna tsun dan nga ai.
Tsawra ai hpunau nu wa ni e..., ya Shaning Ningnan de shang wa ai aten hta chyeju shakawn ai myit masin hte, chyeju dum let shang wa ga. Du na ra ai shani nhtoi n'nan shagu hta jahpawt rawt wa ai hte anhte a myit masin hte n-gup ni gaw shawng nnan chyeju kaba la ai Karai Kasang, "thank you Jesus" nga ai hte nhtoi ningnan hpe hkap tau la ga. Aput angun re ai myit, aga ni hpe n myit ga. Tsadan hpe anhte a myit masin hte n-gup hta ahkaw ahkang n jaw ga. Shakawn kungdawn ai myit masin hte 'Shaning Ningnan Ninghtoi N'nan' hpe hkap tau yang dai shani nhtoi ni gaw myit ngwi myit pyaw let kabu gara nga pyaw na re.
Tsawra ai nu wa hpu nau ni yawng e..., anhte Wunpawng myusha ni yawng hpe hpan tawn da ai Yehowa Karai Kasang hpe kamhpa manoi let hkrit hkungga nga ga. Dai gaw hpaji a npawt majing re. Karai a Chyoipra ai chyum Mungga anhte hpe jaw tawn sai re. Chyum Mungga hpe hkap la sai majaw mungkan ga hta Jinghpaw Wunpawng amyusha ngu ai asak hkrung grin nga lu ai rai nga ai. Mungga hte sha amyu gaw bawngring gan ga galu kaba rawt jat wa lu ai re. Karai hpe malap kau Chyum laika hpe galoi n hti rai yang gaw Jinghpaw Wupawng amyu ngu ai gaw hkrat sum mat nna mungkan ntsa kaw nna mat mat na rai nga ai.
Karai Kasang hpe kamhpa hkrit kamyin let hpaji hpe hkaja sharin achyin nga ga, dai rai yang anhte Jinghpaw Wupawng amyu yawng hpaji hta kung jat ai ni tai na re. Chyum mungga hte nhtan n shai ai sha, Mungga matsun ga hte maren ngang ngang tsap, shani shana hti nna myit mang nga yang, anhte myit mang ai lam yawng byin tai awngdang wa na teng teng rai nga ai.
Madu Yesu a Mungga na nna hkan galaw yang lunghkrung ntsa e nta gap ai hpaji chye ai wa zawn tai ga, Mungga hpe na la nna n hkan galaw yang zaibru jang e gap ai angawk ai masha zawn nbung hte marang kaba htu yang 'nyawp rap' kadawng daw mat na ra ai. Du na ra ai shani nhtoi nnan shagu hta shakawn kungdawn let, mahkawn mangoi let, chyeju dum ai myit masin hte hpang wa ga. Ngwi pyaw simsa ai hte awngdang ai lam gaw anhte a matu rai nga ai.
Shaning Ningnan, Nhtoi Ningnan shagu, Ahkying Aten shagu hta Karai a hpung shingkang shadan lu ai ni, amyu hpe gaw sharawt lu ai ni, lam shagu hta awngdang lu ai chyeju hkam la lu ai ni anhte byin tai nga lu na matu (1) Yehowa Karai Kasang, (2) Chyum Mungga, (3) Chyeju shakawn kungdawn ai lam, ndai lam ni hpe n malap ga. Karai a hkum tsup ai chyeju hte hpring tsup ai Shaning Ningnan rai u ga. Aman.
Laika ka ai wa Sara Maran Hkun San gaw Myen mung Hkalup Hpung Ginjaw (Myanmar Baptist Convention, MBC) a ramma hpa-awn re.
Lai wa sai aten ni hpe bai myit yu yang Karai Kasang a makawp maga ai, lam woi madun ai, anhte a makau e arau nga ai lam hpe hkam sha nga ai. Daini du hkra asak hkrung nga lu ai ahkaw ahkang chyeju lu la ai lam gaw kaba la ai Karai Kasang a kaba la ai chyeju kumhpa rai nga ai. Anhte langai hkrai hta Karai Kasang a myit mada yaw shada ai lam kaba nga ai majaw rai nga ai.
Nang ngai hpe jahpu manu shadan ai majaw, anhte langai hkrai gaw manu dan ai ni rai nga ai.
Lai wa sai nhtoi ni hta galaw shut ai lam ni, sum mat ai lam ni, mai kaja ai lam ni, awngdang ai lam ni law law byin lai wa na sai. Gade yak hkak ai lam raitim tawt lai la lu sai, sharin la mai ai lam ni rai sai. Mai kaja ai hte awngdang ai lam ni a majaw mung Karai Kasang a hpung shingkang hpe mu lu sai. Kaning re ai wa mi raitim ya chyeju dum let shakawn kungdawn na lam sha rai sai. Ya 'Shaning Ningnan' hta ganing rai asak hkrung nna nhtio ni hpe lai wa lu na rai kun?
Shaning Ningnan hta anhte a asak hkrung lam a ahkyak madung tawn ai lam ni gaw hpa baw ni rai kun? Tinang ahkyak madung tawn ai lam gaw tinang a asak hkrung lam hpe awngdang rawt jat shangun ai zawn, hkrat sum ai lam mung byin pru wa nga ai.
1. Karai Kasang hpe kamsham hkrit hkungga ra aiTsa ban 21 gaw hpaji prat re majaw anhte shinggyim masha ni gaw hpaji hpe tam shakut ma ai, sharin hkaja nga ma ai. Hpaji atsawm n chye yang aprat gaw hpang hkrat mat na. Hpaji n chye ai wa gaw masha ni a hpang hkan, shangun ma shatai na re. Hpaji hta kung hpan yang she amyu rawt jat na, masha uhpawng bawngring na, madu tai lu na. Hpaji n chye yang masha uhpawng hte amyumasha yawng hpang hkrat mat na nga nna tsun shaja nga ai ten rai nga ai. Hpaji gaw yawng mayawng hta ahkyak dik re, madung nan re nga ma ai. Daini na ten hta jaw ai lam langai rai nga ai. Raitim tsepkawp jaw ai, teng man ai lam rai nga ai kun?
Lai wa sai 10 ning jan hta Pyin Oo Lwi (Me Myu) kaw jawng boarder tawn na kasha la kasha lahkawng a matu kanu yan kawa hkyen ma ai. Ma yan lahkawng hpe jawng laika shakut, laika ram shangun mayu ai majaw mung rai, boarder tawn ai ngu ai gaw ja gumhpraw grai ma ai majaw mung rai na re. Kanu gaw kasha yan hpe ga htet ai ''Ja gumhpraw mung law law jaw tawn ai re majaw, ma yan e laika hpe sha shakut mu yaw... Laban Shani nawku jawng pyi n sa ra ai, laika hpe sha shakut mu yaw'' ngu nna htet tawn ai.
Ma yan nau mung kanu htet ai ga hpe madat ma ai. Laban Shani nawku jawng de pyi n du mat masai. Ma yan nau tsang 10 awng ma ai. Dai hpang gaw ma yan nau kani ya tai, tsi kajam nna ahkyuk htawng de jahkring hkring du, kanu yan kawa gaw lu ai gumhpraw hte wa shaw la dat, tsi bai kajam dat, htawng rawng dat rai nna kanu yan kawa tam ai ja gumhpraw gaw htum ma mat wa sai, hka kap ma ai. Ya daini du hkra myit n su nga ma ai.
Kaja wa nga yang, Karai Kasang hpe shawng tam ra ai. Yehowa hpe hkrit hkungga ai myit gaw 'hpaji a npawt' nan rai nga ai. Karai Kasang hpe n hkrit ai wa gaw kaning re ai hpe mung n chye hkrit ai. Kanu kawa hpe mung hkungga la ra di na mung n chye ai, nanghpam lusha hpe mung n hkrit ai, nhkru nkaja ai amu galaw na mung n hkrit ai. Dai majaw hta la pyi n mai hkra hten run mat chye nga ai.
Karai Kasang hpe kamsham na, kamhpa na, hkrit hkungga na ngu ai gaw 'Shaning Ningnan' hta numbat (1) madung tawn na lam rai sai. Dai gaw hpaji byengya hte awngdang ai lam a npawt nan rai nga ai.
2. Chyum Mungga hta ngang grin nga ra aiChyum mungga hta hpung shingkang rawng ai, myit masin hpe shalan shabran ya lu ai, myit n su ai ni hpe hpaji jaw ai, myit masin hpe kabu shangun ai, san seng ya ai, aprat hpe galai shai ya lu ai, atsam marai nan rai nga ai (shakawn 19:7-9)
Anhte hkristan ni hta Karai Kasang hpe chye ai, kamsham ai nga ai hta myit dik mat chye nga ai. Tinang a wenyi n-gun rawng nna hkamja nga na matu hpa baw galaw ra na re hpe n dum n chye nga ga ai. Wenyi lam hta gawng kya nga ai, hkam n kaja ai gaw myi hte mu chye lu ai baw n rai nga ai. Wenyi atsam rawng nna n-gun rawng nga na matu gaw anhte hte hta nga ai chyum mungga hpe hti ra nga ai. Hpa mjaw nga yang, chyum mungga gaw anhte a asak prat lam hpe mauhpa shabyin ya lu ai majaw rai nga ai.
Karen (Kayin) hpu nau ni kaw nna shawng n'nan Karai Kasang hpe kamsham hkap la ai Ko Tha Pyu ngu ai wa gaw, sasana sara ni hte n hkrum shi ai ten hta masha sat ai damya wa langai re. Raitim Karai Kasang a mungga hpe na la nna kamsham ai hpang gaw masha ni hpe hkye hkrang la ai gabu kara shiga hpe hkaw tsun ai wa tai wa sai. Chyum mungga a majaw masha a aprat gaw tsepkawp galai shai nna san seng mat ai.
Dai hte maren, anhte Jinghpaw Wunpawng amyusha ni sasana sara ni garai n du ai ten hta ganoi mat mat ai amyu rai nga ai. Jinghpaw Wunpawng buga de sasana sara ni du sa nna Karai Kasang a Chyum Mungga wa jaw ai a majaw, daini du hkra mungkan ntsa grin nga lu ai, mungkan htum hkra grin nga na amyu re. Dai gaw Karai Kasang a Chyum Mungga hpe hkapla kamsham ai a majaw rai sai. Mungdan shara magup de mung du hkawm sa nna shanu nga lu saga ai. Hpaji hparat machye machyang madang tsaw wa sai. Lu su nga sai.
Chyum mungga gaw masha langai hkrai a asak hkrung lam hpe galai shai ya ai zawn masha amyusha yawng a gam maka, asak aprat yawng hpe galai shai ngang grin, rawt jat ya nga ai. Shaning Ningnan hta nang ngai galaw ai lam yawng hta awngdang wa lu hkra Karai a chyum mungga hpe shani shana hti nna, myit mang ra nga ai. (shakawn 1:1-3,Yawshu 1:7-9) Anhte ramma ni a asak hkrung ai lam gaw san seng nga lu ai n rai nga ai, dai majaw chyum mungga hte maren sadi nga ra ai. (shakawn 119:9)
3. Chyeju shakawn chye ra aiChyeju dum chye ai myit gaw Karai Kasang ra sharawng awng ai lam rai nga ai, Karai a arawng shapraw ai wa rai nga ai. (shakawn 50:23) Chyeju dum chye ai myit rawng ai gaw chyeju htang ai lam nan rai nga ai.
Chyeju shakawn kungdawn ai gaw myit ngwi myit pyaw ai, kabu kara aw law lu ai hte atsam hpe lu la ai lam rai nga ai. Karai Kasang hpe shakawn kungdawn ai lam hta mauhpa atsam hpung shingkang rawng nga ai. Shakawn kungdawn ai lam hpe tsadan hte nat ni hkrit kajawng nga ai.
Mawhpa ngu ai Lahu mare hta sasana galaw ai sara Awliva tsun dan ai. Sasana galaw ai majaw mare masha nkau Madu Yesu hpe hkap la kamsham ma ai hte nawku hpung kasha langai byin pru wa sai. Lani mi na nhtoi hta nat jaw hkinjawng sara kaba wa hkristan hpung de sa nna ''Nanhte Yesu hpe kam ai ni mungga htawn akyu hpyi ai gaw hpa n ra tim, mahkawn shakawn ai lam hpe gaw chyeju hte hkum galaw ya myit'' nga nna hpyi nem nga ai.
Anhte hkristan ni gaw mahkawn shakawn ai hpung re majaw mahkawn n shakawn ai gaw n mai nga ai, hpa majaw mahkawn shakawn ai hpe pathkum mayu a ta ngu bai san yang ''Nanhte hkrstan ni mahkawn shakawn yang nat shaga n mai mat ai, nat ni gara de makoi hprawng ai re n chye ai majaw bungli n byin ai'' nga nna tsun dan nga ai.
Tsawra ai hpunau nu wa ni e..., ya Shaning Ningnan de shang wa ai aten hta chyeju shakawn ai myit masin hte, chyeju dum let shang wa ga. Du na ra ai shani nhtoi n'nan shagu hta jahpawt rawt wa ai hte anhte a myit masin hte n-gup ni gaw shawng nnan chyeju kaba la ai Karai Kasang, "thank you Jesus" nga ai hte nhtoi ningnan hpe hkap tau la ga. Aput angun re ai myit, aga ni hpe n myit ga. Tsadan hpe anhte a myit masin hte n-gup hta ahkaw ahkang n jaw ga. Shakawn kungdawn ai myit masin hte 'Shaning Ningnan Ninghtoi N'nan' hpe hkap tau yang dai shani nhtoi ni gaw myit ngwi myit pyaw let kabu gara nga pyaw na re.
Tsawra ai nu wa hpu nau ni yawng e..., anhte Wunpawng myusha ni yawng hpe hpan tawn da ai Yehowa Karai Kasang hpe kamhpa manoi let hkrit hkungga nga ga. Dai gaw hpaji a npawt majing re. Karai a Chyoipra ai chyum Mungga anhte hpe jaw tawn sai re. Chyum Mungga hpe hkap la sai majaw mungkan ga hta Jinghpaw Wunpawng amyusha ngu ai asak hkrung grin nga lu ai rai nga ai. Mungga hte sha amyu gaw bawngring gan ga galu kaba rawt jat wa lu ai re. Karai hpe malap kau Chyum laika hpe galoi n hti rai yang gaw Jinghpaw Wupawng amyu ngu ai gaw hkrat sum mat nna mungkan ntsa kaw nna mat mat na rai nga ai.
Karai Kasang hpe kamhpa hkrit kamyin let hpaji hpe hkaja sharin achyin nga ga, dai rai yang anhte Jinghpaw Wupawng amyu yawng hpaji hta kung jat ai ni tai na re. Chyum mungga hte nhtan n shai ai sha, Mungga matsun ga hte maren ngang ngang tsap, shani shana hti nna myit mang nga yang, anhte myit mang ai lam yawng byin tai awngdang wa na teng teng rai nga ai.
Madu Yesu a Mungga na nna hkan galaw yang lunghkrung ntsa e nta gap ai hpaji chye ai wa zawn tai ga, Mungga hpe na la nna n hkan galaw yang zaibru jang e gap ai angawk ai masha zawn nbung hte marang kaba htu yang 'nyawp rap' kadawng daw mat na ra ai. Du na ra ai shani nhtoi nnan shagu hta shakawn kungdawn let, mahkawn mangoi let, chyeju dum ai myit masin hte hpang wa ga. Ngwi pyaw simsa ai hte awngdang ai lam gaw anhte a matu rai nga ai.
Shaning Ningnan, Nhtoi Ningnan shagu, Ahkying Aten shagu hta Karai a hpung shingkang shadan lu ai ni, amyu hpe gaw sharawt lu ai ni, lam shagu hta awngdang lu ai chyeju hkam la lu ai ni anhte byin tai nga lu na matu (1) Yehowa Karai Kasang, (2) Chyum Mungga, (3) Chyeju shakawn kungdawn ai lam, ndai lam ni hpe n malap ga. Karai a hkum tsup ai chyeju hte hpring tsup ai Shaning Ningnan rai u ga. Aman.
Laika ka ai wa Sara Maran Hkun San gaw Myen mung Hkalup Hpung Ginjaw (Myanmar Baptist Convention, MBC) a ramma hpa-awn re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
U Ma Shagawng
SIMSA LU NA GAW JINGHPAW WUNPAWNG AMYU NI HTA MADUNG RE
U Ma Shagawng
Labels: Labau
8 comments:
- Myu Tsaw Changau said...
-
Ndai zawn na lu ai majaw sawk sagawn tang madun ai myitsu Uma Shagawng hpe chyeju dum ai law. Ndai labau hpe hti nna anhte amyu gaw Myen mung hta mung, mungkan hta mung n grit n yawm ai amyu langai mi rai nga a hka, ngu ai hpe labau sakse hta dan dawng mu mada la lu ai majaw mu hti ai ramma, kaba n nga yawng myit n-gun kaba prut pru wa shajang ai hkrai rai na ga ai. Ji wa ni a madang kaw nna kaji mi pyi n shayawm ai sha matut shakut shaja nga ding yang rai nga ai hpe mung ta tut ya du hkra laning mi jan sai majan hpe yu nna sakse mu mada nga saga ai law. Matut nna Karai kaw shamyet kam hpa let n-gun da ting shakut ga. Grau kaba ai awng padang ninggam hpe hkam la lu na ga ai law.
- July 16, 2012 at 10:42 PM
- Myu tsaw shayi langai mi said...
-
Munghpawm Mungdan simla na matu gaw Kachins anhte hta madung re, nga ai hte maren, Kachins mungdan awm dawm mungdan byin tai ai shani she Kachins lamu ga mung simsa lam lu la na saga ai hpe mung mu mada ai re. Kachins ni ya tsun lajin nga ai federal state, federal democracy system hpe Myen myit hkraw ya yang hkraw, n hkraw ya ai myit ja du ja nga jang gaw kaga lak nak lang nga ai mungchying sha ni mung gap jahkring simsa lam Myen hte la taw shajang sai majaw, kaga lam lata la na n nga sai. Kachins ni awm dawm myit ra sai. Awm dawm n myit jang galoi mung ya na hta grau grau jat nna tsin yam hkrum, kaji kadun, mat mat ai amyu tai na sha re. Hpa majaw tai hpyen wa gaw anhte Kachins ni myit mat na hpe masing kaba hte galaw nga ai majaw re. Moi na Englik ni anhte Myen mung masha ni hpe up ai colonial rule gaw shanhte hpe n rawt malan jang galu kaba na ahkaw ahkang hte karum ai lam jaw ai. Amyu langai mat na hku n up ai sha, galu kaba pu pan wa na hku she up lai wa sai. Ya na Myen ni up ai lai ladat gaw htum mat ai amyu tai na hku up nga ai re. Dai majaw dai zawn re ai htum masing, gayau masing hte up ai Myen hte rau nga na lam hpe gaw tsep kawp n myit ai gaw kaja htum rai na re. Karai Kasang mung anhte hpe awng padang jaw nna kumla madun nga shadut nga sai law.
- July 16, 2012 at 11:09 PM
- Anonymous said...
-
1921 Ning Malabar ginwang na Mappila ni hpe Jiwa ni hte sa gasat ai British hpyen du langai ngai a mying 'or' hpyen hpung a mying sha pyi lu chye yang gaw grai akyu rawng na re ngu...mu ai.
Snr. Any Reference?
- July 17, 2012 at 12:27 AM
- la la shadau said...
-
anhte a jiwa ni ndai daram gasat gala byin ai wa hpa ma jaw ya dai ni myen a npu e taw ra nga a ta.ma dung gaw hpaji hparat nhkum tsup ai a majaw myen wa e masu hkalem ai kaw gadawng bang mat ai ma jaw re.ya dai ni mung annau ni myen wa e gawut ai {alu}hpe naw la sha chyai nga na kun?
- July 17, 2012 at 4:34 AM
- Anonymous said...
-
Ga baw hti yu yang anhte simsa lam nkam la nna baw ja taw ai majaw, simsa lam nlu hkraw ai zawn nga ka da ai. Anhte hta madung re ngu gaw nmu ai, hpa majaw nga yang, Myen wa htu gasat da ai shara mung anhte hpe lachyawk mi kaw shadu da sai. Thein Sein wa n gup hku sha simsa lam ngu jahtau nga nna, shi hpyendap ni gaw majan rawt nga ding yang re majaw, SIMSA LU NA GAW THEIN SEIN HTE SHI HPYENDAP HTA MADUNG RE ngu ra na re.
- July 17, 2012 at 6:35 AM
- shadang-malebrang said...
-
labau hpe sawk tam mara ya ai majaw grai chye ju kaba sai.rai yang mai gan du myu sha nin.gun madun ai hta awng san kaw a mying lawm wa wa re,bai n.na NLD dawng hkawn hpe ma mu wa ai.ngun madun ai lam hta kio kia ni galaw ai gaw hpa re lam nau n.dan dawng nga ai.kachins ni a lit rai yang anhte mung dan dawng hkawn hpe shadan ga.yawng a lit rai yang gaw NLD DAWNG HKAWN HPAI LET n.gun madun ga.an hte gaw hpa myu ni re ngu ai hpe chye jang masing galai ra sai ngu mu mada ai.
- July 17, 2012 at 5:22 PM
- JaSengPan Palawng said...
-
Ndai labau ni hpe Wunpawng ramma ni atsawm hkut hkut nai nai chye ra ai.Myenmung hpe hkye da ai Myanmar mungdan a nhtoi ni re ai hpe chyena let arawng la mai nga ai.Ndai labau hpe tara shang documentary hkrang mu sumla kadun hku nna sanglang dan ra ai ngu nna mu nngai.
- July 18, 2012 at 6:36 PM
- MYU JET said...
-
simsa lu na gaw anhte wunpawng sha ni hta madung re nga jang gaw, ya n'simsa taw ai gaw wunpawng sha ni a majaw i ? GA BAW N'DAI HTI N'MANU AI.myen ni shinggyim myit n'myit ai majaw n'simsa ai she re.
- July 19, 2012 at 9:15 PM